Presiden IKRAM Dilantik AJK Keharmonian Antara Penganut Agama

SERI KEMBANGAN – Presiden Pertubuhan IKRAM Malaysia (IKRAM), Hj Badlishah Sham Baharin telah dilantik sebagai Ahli Jawatankuasa Keharmonian Antara Penganut Agama (HARMONI) bagi sesi 2023-2024.

Jawatankuasa HARMONI yang dipengerusikan secara bersama oleh Menteri Perpaduan Negara dan Menteri di Jabatan Perdana Menteri (Hal Ehwal Agama) bertujuan mempromosi kesefahaman dan keharmonian antara penganut pelbagai agama di negara ini.

Sesi penyampaian watikah pelantikan AJK dan mesyuarat pertama Jawatankuasa HARMONI bakal berlangsung pada 18 Mei 2023.

Jawatankuasa HARMONI bersidang dua kali setahun dengan keahlian seramai 24 orang pemimpin badan-badan agama atau wakil pertubuhan yang dikenal pasti dan disenarai pendek oleh Kementerian Perpaduan Negara (KPN) dan Jabatan Kemajuan Islam Malaysia (JAKIM).

Manakala satu Jawatankuasa Teknikal HARMONI bersidang empat kali setahun melibatkan tiga agensi bersama iaitu KPN, JAKIM dan Institut Kemajuan Islam Malaysia (IKIM) dengan dipengerusikan secara bersama oleh Ketua Setiausaha KPN dan Ketua Pengarah JAKIM.

Pada 14 Ogos 2020, Mesyuarat Jemaah Menteri telah bersetuju dengan penubuhan Jawatankuasa Keharmornian Antara Penganut Agama (HARMONI), yang menggantikan Jawatankuasa Mempromosikan Persefahaman dan Keharmonian Antara Penganut Agama (JKMPKA) yang ditubuhkan pada tahun 2010 dan berakhir pada 31 Disember 2019.

Jawatankuasa HARMONI berfungsi untuk membentuk platform yang terdiri daripada pemimpin badan agama, atau persatuan agama serta lain-lain pihak berkaitan.

Selain itu, ia bertujuan memantapkan iklim perhubungan yang baik dalam kalangan pemimpin serta penganut pelbagai agama berteraskan semangat saling hormat menghormati dan bekerjasama di semua peringkat.

Jawatankuasa ini juga berusaha menggalakkan semua penganut agama memahami dan menghormati Perlembagaan Persekutuan dan meningkatkan penghayatan rakyat kepada nilai-nilai agama selaras dengan prinsip Rukun Negara.

Di samping itu, JK HARMONI turut berusaha meningkatkan kefahaman mengenai kepelbagaian agama, budaya dan adat resam agar menjadi sumber kekuatan negara dan masyarakat, dan membantu menyelesaikan konflik atau salah faham berkaitan isu agama melalui kaedah intervensi dan mediasi.


Bermain mercun: Keburukan dan bahayanya

Telah menjadi adat dan tradisi sejak zaman dahulu lagi, apabila menjelang ketibaan hari perayaan kaum dan agama di Malaysia, acapkali kita mendengar dentuman bunyi mercun sana-sini gegak gempita bagai berada di medan pertempuran.

Biarpun zaman berubah selari dengan kemajuan dunia global, budaya bermain mercun sudah sebati sebagai hiburan di dalam jiwa sebahagian kecil masyarakat kita tanpa mengira usia dan kaum.

Islam adalah suatu agama yang tidak menyekat fitrah penganutnya untuk berhibur menzahirkan rasa gembira dan seronok dalam menyambut sesuatu perkara. Tambahan pula, umat Islam sememangnya disyariatkan untuk bergembira pada dua hari raya iaitu Aidilfitri dan Aidiladha.

Pun begitu, Dr Yusuf al Qaradhawi dalam kitabnya Al-Halal Wa al-Haram Fi al-Islam, telah menghuraikan dengan panjang lebar mengenai hiburan dalam Islam dengan menggariskan batasan syarak diatas maslahah (kebaikan) umum dan mengelak mafsadah (kerosakan) daripada berlaku.

Umum mengetahui bahawa mercun yang merupakan bahan letupan yang boleh mengundang kepada bahaya dan kebinasaan. Tanpa perlu kita lihat pun, mendengar bunyinya sahaja pun boleh mengejutkan anak kecil yang sedang tidur.

Apatah lagi bagi mereka yang bermain mercun, lebih-lebih lagi berisiko mengundang bahaya. Firman Allah Azzawajalla dalam Surah al-Baqarah ayat 195 yang bermaksud:

“Dan janganlah kamu sengaja mencampakkan diri kamu ke dalam bahaya kebinasaan.”

Berdasarkan ayat tersebut, tidaklah sukar untuk kita memahami bahawa agama telah melarang kita daripada melakukan perbuatan yang boleh menjuruskan diri ke lembah bahaya dan kebinasaan. Termasuk dalam hal ini adalah dengan bermain mercun.

Perbuatan bermain mercun adalah sangat bahaya bukan sahaja pada diri sendiri bahkan boleh mengundang bahaya kepada jiran tetangga dan komuniti masyarakat sekeliling.

Lebih besar daripada itu, boleh menyebabkan kebakaran akibat kecuaian bermain mercun. Dalam sebuah hadis riwayat Imam Ahmad dan Ibnu Majah, sabda Nabi Muhammad SAW yang bermaksud:

“Tidak ada kemudaratan dan tidak boleh membuat kemudaratan.”

Secara tidak langsung, budaya bermain mercun ini mengundang bahaya dan boleh memberikan mudarat kepada diri dan orang lain, dan hal itu ditegah dan dilarang oleh Islam.

Sebahagian kita barangkali tidak berasa ‘berdosa’ bermain mercun membuat bising sana-sini, tetapi sedarkah kita bahawa junjungan besar Nabi kita Muhammad SAW sangat melarang umatnya membuat kemudaratan.

Andai pun kita tidak takut dengan undang-undang negara, namun patuhilah larangan ini yang disebutkan oleh insan yang paling agung dan yang kita semua muliakan.

Pada masa sama, dalam keadaan tidak sedar, budaya bermain mercun ini juga telah membawa kita kepada pembaziran wang dan masa.

Tidak keterlaluan untuk kita katakan mereka yang membeli mercun merbahaya umpama membakar wang ringgit mereka sendiri.

Ini kerana perbuatan bermain mercun tersebut tidaklah sedikit pun memberikan manfaat bahkan mengundang mudarat pula. Ingatlah kita akan firman Allah SWT dalam Surah al-Isra’ ayat 27 yang bermaksud:

“Dan janganlah engkau membelanjakan hartamu dengan boros yang melampau. Sesungguhnya orang-orang yang membazir itu adalah saudara-saudara syaitan.”

Dalam Tafsir Ibnu Kathir, Ibnu Mas’ud RA dan juga Ibnu Abbas RA telah berkata :

“Tabzir atau pembaziran adalah membelanjakan (infak) sesuatu bukan pada jalan yang sebenar. Imam Qatadah pula berpandangan yang dinamakan pembaziran adalah mengeluarkan nafkah dalam bentuk maksiat kepada Allah, pada jalan yang salah dan pada jalan untuk berbuat kerosakan.”

Kita juga perlu ingat akan sebuah hadis sahih riwayat Bukhari dan Muslim, baginda Nabi SAW telah bersabda yang bermaksud:

“Sesungguhnya Allah mengharamkan ke atas kamu menderhaka ibu bapa, membunuh anak perempuan, menegah daripada banyak karenah, benci bercakap yang bukan-bukan dan banyak soal serta membazir harta.”

Berdasarkan pemahaman firman Allah dan hadis tersebut, Islam sangat melarang keras dan menegah dengan ketegasan pada umatnya supaya kita tidak melakukan pembaziran dalam kehidupan.

Termasuk dalam hal ini adala membuat pembaziran dengan membelanjakan wang ringgit untuk membeli mercun, langsung tidak memberi faedah dan manfaat walaupun pada sekecil-kecil kebaikan.

Kita juga boleh memahami bahawa budaya membazir bukanlah suatu kesalahan yang kecil dan remeh. Ini kerana, mereka yang melakukan perbuatan membazir itu diiktiraf oleh Allah SWT sebagai saudara syaitan. Seburuk-buruk dan sehina-hina teman adalah bersaudara dengan syaitan.

Akibat budaya bermain mercun juga akan mengganggu gugat ketenteraman dan keharmonian hidup berjiran. Bunyian dentuman mercun gegak gempita ini kadangkala mengejutkan anak-anak kecil yang sedang enak tidur.

Adakalanya juga ia menganggu-gugat kerehatan jiran ketika berada di rumah. Hal ini tidaklah baik dan berdosa atas perbuatan tersebut. Dalam sebuah hadis riwayat Bukhari dan Muslim, baginda Nabi SAW bersabda yang bermaksud:

“Sesiapa yang beriman dengan Allah dan hari akhirat, hendaklah dia berkata baik atau diam. Sesiapa yang beriman dengan Allah dan hari akhirat, maka hendaklah dia memuliakan jiran tetangganya. Sesiapa yang beriman dengan Allah dan hari akhirat, maka hendaklah dia memuliakan tetamunya.”

Islam mewajibkan kita untuk memuliakan jiran tetangga dengan tidak mengganggu dan melakukan perkara-perkara yang boleh menggugat ketenteraman dan keharmonian hidup berjiran.

Seandainya kita berada dalam keadaan jiran mengganggu kita, sudah pasti kita tidak selesa dan suka dengan keadaan itu. Demikian juga kita perlu berwaspada dan menjaga tingkah laku kita agar tidak melakukan perkara yang sedemikian.

Sifat orang Muslim itu hendaklah tidak melakukan perkara yang boleh mengundang kemarahan dan kesakitan kepada saudara semuslimnya. Malah, perkataan ‘Islam’ itu sendiri membawa makna sejahtera, aman dan damai.

Maka logikkah kita membudayakan bermain mercun berbahaya sedangkan sifat orang Islam itu sendiri mesti bersifat selamat dan sejahtera. Selamatkah kita dengan perbuatan bermain mercun tersebut?

“Orang Islam itu adalah orang Islam yang lain selamat dari lidahnya dan tangannya”.

Ibnu Battal RA dalam Syarah Sahih al-Bukhari ketika menghuraikan hadis ini menyatakan bahawa:

“Maksud hadis ini adalah dorongan agar seorang Islam tidak menyakiti orang Islam yang lain dengan lisan, tangan dan seluruh bentuk yang membawa kepada menyakiti orang lain.”

Demikianlah beberapa sudut pandang Islam berkenaan budaya buruk dan tidak bertamadun ini, bermain mercun membakar wang ringgit, mengganggu kejiranan dan yang lebih teruk, melakukan perbuatan membazir yang dianggap sebagai saudara syaitan.

Seharusnya para ibu bapa hendaklah mendidik anak-anak agar tidak bermain mercun berbahaya ini yang padanya tiada langsung kebaikan.

Para pemimpin masyarakat juga seharusnya memainkan peranan penting bagi memastikan hak kejiranan rukun tetangga terjaga dan terpelihara. Semoga Allah ampuni kita semua.

Muhammad Faidhi Azis
Pegawai Masjid dan Guru Takmir JAIPs

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hadiah Hari Guru: Menanti Berita Lebih Gembira

‘Guru Insani Pemangkin Generasi Madani,’ sangat cantik dan indah tema sambutan Hari Guru pada tahun ini.

Sehari sebelum 16 Mei 2023, laporan media mengatakan akan ada ‘hadiah’ yang menurut jangkaan Menteri Pendidikan untuk memberi semangat serta impak terhadap keseluruhan ekosistem pendidikan negara.

Beliau membayangkan beberapa berita gembira akan diumumkan sempena Majlis Pelancaran Sambutan Hari Guru Peringkat Kebangsaan Tahun 2023 di Pusat Dagangan Antarabangsa Melaka (MITC) di Ayer Keroh.

“Tunggu esok, insya-Allah ada beberapa perkara yang saya fikir untuk kita bagi semangat kepada guru-guru kita dan keseluruhan kepada ekosistem pendidikan dan negara,” katanya.

Maka pada Selasa lalu, telah diumumkanlah 10 prakarsa Kementerian Pendidikan Malaysia (KPM) untuk guru-guru, iaitu:

1. Penambahbaikan surat Pekeliling Ikhtisas Bil.5/2022: Lawatan Sekolah Pada Hari Persekolahan.

2. Perluasan sekolah Komprehensif K9 dengan pertambahan 10 buah sekolah lagi dalam usaha mengatasi isu keciciran murid khususnya di kawasan pedalaman dan orang asli.

3. Perluasan Sekolah Bimbingan Jalinan Kasih (SBJK) ke negeri Sabah.

4. KPM bersama-sama dengan Suruhanjaya Perkhidmatan Pendidikan (SPP) terus memperkasa pengurusan pengambilan pegawai perkhidmatan pendidikan.

5. Kebenaran dan kelonggaran pemakaian baju korporat rasmi Kementerian Pendidikan sewaktu bertugas.

6. Pemansuhan sebarang kutipan sumbangan sambutan Hari Guru.

7. Mempertingkat peranan kumpulan Guru Insani Malaysia.

8. Mempertingkat peranan Yayasan Guru Tun Hussein Onn (YTGHO) dalam meningkatkan profesionalisme guru dan menjaga kebajikan guru.

9. Penambahbaikan Standard Guru Malaysia 2.0.

10. KPM dengan kerjasama rakan strategik menyediakan peluang merehatkan minda melalui Program Cuti-Cuti Cikgu mampu milik.

Hasrat murni KPM bagi menggembirakan para guru sesuatu yang amt baik. Namun, hasrat itu mungkin perlu diperteguhkan lagi dengan melihat secara dasar isu-isu yang melingkari kerjaya perguruan juga juga sistem pendidikan negara.

Oleh itu, cadangan-cadangan ‘hadiah’ oleh Pensyarah Kanan Pusat Kajian Kepelbagaian Pendidikan, Fakulti Pendidikan Universiti Kebangsaan Malaysia (UKM), Dr Anuar Ahmad untuk menggembirakan guru wajar diberi perhatian.

1. Semua bilik guru disediakan penghawa dingin serta disediakan meja dan ruang kerja yang sesuai. Ini akan meningkatkan kesejahteraan dan keselesaan guru untuk bekerja.

2. Kemudahan pinjaman peribadi yang khusus untuk guru-guru dengan kadar faedah pinjaman yang paling minima.

3. Cuti guru (cuti sekolah dan cuti hujung minggu) tidak ‘diganggu’ dengan arahan pentadbir sekolah dan daerah.

4. KPM akan sediakan peruntukan supaya semua sekolah menyediakan kemudahan bilik cetak untuk kegunaan guru-guru mencetak, membuat salinan fotostat untuk tujuan pembelajaran murid. Pencetak dan kertas disediakan sepenuhnya oleh pihak sekolah.

5. Guru-guru yang membawa murid-murid keluar daripada sekolah untuk tujuan aktiviti atau pertandingan akan disediakan kereta/van sewa bersama pemandu.

6. Hadiah Latihan Persekutuan untuk guru-guru ditambah bilangannya untuk guru-guru melanjutkan pelajaran peringkat sarjana dan doktor falsafah.

7. Disediakan pembantu guru bagi kelas yang mempunyai 40 murid dan ke atas.

Tidak dinafikan, peranan guru kepada pembangunan negara amat besar. Individu-individu yang berjaya tentunya daripada tunjuk ajar para guru.

Tentunya, dalam apa jua pekerjaan, emosi dan mental akan mempengaruhi tugasan dan ia tidak terkecuali kepada para pendidik.

Insan mulia ini diberi tanggungjawab berat untuk mencapai kadar peratusan kualiti yang tinggi, tetapi berdepan pula dengan tugasan-tugasan yang tidak sepatutnya.

Tidak terkecuali, dasar dan sistem yang berubah-ubah juga merupakan bebanan kepada guru-guru.

Silap kalau sesiapa yang beranggapan tugas guru hanya mengajar, sebaliknya mereka juga diberi tugas menjaga hal ehwal murid serta tugasan pentadbiran dan kerja perkeranian.

Memang benar, penghormatan sewajarnya harus diberikan kepada golongan pendidik jika mahu melihat Malaysia membangun sebagai sebuah negara bangsa yang kuat.

Tarikh 16 Mei merupakan hari yang indah bagi para guru di seluruh negara kerana tarikh keramat yang diingati bukan sahaja warga pendidik, malah seluruh rakyat Malaysia.

Apalagi ketika di bangku sekolah, tarikh tersebut sentiasa ditunggu-tunggu murid untuk meraikan guru-guru. Maka, tarikh tersebut sentiasa mekar dalam ingatan.

Oleh itu, masih belum terlambat untuk KPM mendengar suara-suara rintihan para guru yang sentiasa berusaha mendidik memandaikan anak bangsa.

Ambillah peduli segala luahan mereka agar reformasi Kerajaan Madani dapat direalisasikan hingga para pendidik menikmati kegembiraan yang sebenarnya sebagai seorang cikgu.

Selamat Hari Guru buat sekalian pendidikku.

Atriza Umar
Pegawai Jabatan Komunikasi dan Media
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Puasa Sunat 6 Syawal: Cara, Hukum & Amal Berterusan

Mengucap syukur kita kepada Allah SWT atas anugerah dan nikmat-Nya, dapat kita menyempurnakan rangkaian ibadah selama bulan Ramadan yang baharu saja dilalui, bahkan telah menunaikan pula solat sunat Aidilfitri dan berbahagia bersama keluarga pada hari raya yang tentunya akan menjadi momen terindah.

Lebih daripada itu, ada sesuatu yang sangat istimewa setelah hari pertamanya kita melaksanakan solat sunat Aidilfitri, ziarah-menziarahi. Maka, sejak hari keduanya hingga ke akhir bulan, ada hamparan istimewa yang hanya terdapat pada bulan Syawal.

Daripada Abu Ayyub al-Ansari, Nabi SAW bersabda:

“Sesiapa yang berpuasa Ramadan, kemudian berpuasa enam hari pada bulan Syawal, maka dia berpuasa seperti setahun penuh.” (HR Muslim, No. 1164)

Maka, nilai puasa gabungan Ramadan selama sebulan dan enam hari pada bulan Syawal, digabungkan nilainya sama berpuasa setahun. Terdapat perkara penting dapat diulas daripada keterangan hadis ini.

Nabi SAW memberikan penghargaan yang tinggi kepada setiap insan beriman yang telah menyempurnakan puasa Ramadan dengan memberikan tambahan enam hari puasa lagi, yang nilaian keseluruhannya menjadi setara dengan yang berpuasa penuh selama setahun.

Sebagaimana rumusannya, dapat kita lihat dalam al-Quran ketika Allah SWT memberikan keutamaan khusus dan keutamaan untuk Rasulullah SAW yang diperintahkan, disampaikan kepada umatnya:

Sesiapa membawa amal yang baik, maka baginya (pahala) 10 kali lipat amalnya; dan sesiapa yang membawa perbuatan jahat, maka dia tidak diberi pembalasan melainkan seimbang dengan kejahatannya, sedang mereka sedikit pun tidak dianiaya (dirugikan). (Al-An’aam: 160)

Jika kita melaksanakan puasa Ramadan, sempurna selama sebulan, maka didarabkan dengan sepuluh, hakikatnya yang sama dengan 10 bulan.

Ketika sebulan itu 30 hari, didarabkan dengan 10 sama dengan 300, dan 6 hari (bulan Syawal) dikalikan dengan 10 sama dengan 60. Maka jumlah keseluruhannya ialah 360 hari.

Bukankah sangat menarik tawaran yang Allah berikan ini?

Maka, nilai fantastik ini dikurniakan Allah SWT sebagai hadiah kepada umat Nabi Muhammad SAW, melalui kemuliaan Rasul-Nya, puasa sebulan pada bulan Ramadan tambah enam hari pada bulan Syawal, nilainya sama dengan setahun penuh.

Cara menunaikan puasa Syawal ini diungkapkan dengan kalimah ثُمَّ أَتْبَعَهُ سِتًّا kemudian diikuti menggunakan diksi kata  ثُمَّ lalu menggunakan kata  أَتْبَعَهُ.

Ini memberi kesan kepada dua bentuk maksudnya, iaitu puasa itu boleh dilaksanakan secara berurutan dan juga berselang, bermula sejak 2 Syawal hingga ke akhirnya.

Jumhur fuqaha daripada mazhab Syafie, Hanbali dan sebahagian fuqaha Hanafi dan Maliki bersepakat mengatakan puasa sunat enam hari dalam bulan Syawal adalah mustahab (sunat). Imam Nawawi dalam mensyarahkan hadis ini memetik kata Ashab al-Syafie:

“Yang paling afdal dalam melaksanakan puasa sunat enam hari pada bulan Syawal adalah secara berturut-turut yang dimulakan selepas Aidilfitri, jika sekiranya tidak berturut-turut, sebagai contohnya, sehari berpuasa dua hari tidak, kemudian puasa lagi, asalkan genap enam hari dalam bulan Syawal maka itu juga turut mendapat fadilat al-mutaba‘ah (puasa yang mengiringi).”

Malah, sesetengah ulama mengharuskan puasa enam hari dalam bulan Syawal diniatkan berserta puasa qada Ramadan sebagaimana dijelaskan Imam Ibnu Hajar al-Haitami mengenai orang yang berniat puasa sunat bersama puasa qada:

“Contohnya, sesiapa yang berniat puasa qada pada hari Isnin dan dalam masa yang sama berniat puasa sunat hari Isnin, maka  itu dibolehkan serta mendapat ganjaran kedua-duanya. Sebaliknya jika diniatkan puasa sunat sahaja, maka gugur tuntutan yang satu lagi dan tidak mendapat ganjarannya.” (Al-Fatawa al-Kubra al-Fiqhiyyah ‘ala Mazhab al-Imam al-Syafie, Kitab Puasa, jilid 2, m/s: 52 (Dar Kutub al-Ilmiyah)

Persoalan fiqh yang sering menjadi persoalan penting, bagaimana jika yang masih memiliki hutang qada puasa? Yang mana biasanya menjadi persoalan bagi muslimah yang datang haidnya pada bulan Ramadan yang memerlukan ia menggantikannya (qada).

“Maka sesiapa di antara kamu ada yang sakit atau dalam perjalanan (lalu ia berbuka), maka (wajiblah baginya berpuasa) sebanyak hari yang ditinggalkan itu pada hari-hari yang lain. Dan wajib bagi orang-orang yang berat menjalankannya (jika mereka tidak berpuasa) membayar fidyah, (iaitu): memberi makan orang miskin.” (Al-Baqarah: 184)

Hukum menggabungkan puasa qada dengan puasa sunat enam hari dalam bulan Syawal atau hari-hari lain yang disunatkan berpuasa adalah harus dan mendapat ganjaran pahala kedua-duanya.

Namun, ganjaran tersebut tidaklah menyamai ganjaran pahala seseorang yang telah menyempurnakan puasa sepenuhnya daripada sebulan Ramadan.

Bahkan menyegerakan puasa qada itu adalah amalan yang terpuji dan dituntut oleh syarak kerana pahala ibadah puasa tersebut hanya Allah SWT sahaja Yang Maha Mengetahui dan akan memberikan ganjarannya.

Setiap Muslim hendaklah menjadikan amalan berpuasa sunat ini sebagai rutin dan kelaziman.

Ini kerana telah terbukti natijah daripada berpuasa itu akan memelihara seseorang daripada segala sifat keji dan mungkar, mendorong amalan kebaikan lain, serta dapat menampung kekurangan daripada puasa wajib yang telah dilakukan.

Amalan yang seseorang lakukan pada bulan Ramadan tidaklah berhenti setelah Ramadan itu berakhir. Amalan tersebut seharusnya berlangsung terus selama seseorang hamba masih menarik nafas kehidupan.

Sebahagian manusia begitu bergembira dengan berakhirnya bulan Ramadan kerana mereka berasa berat ketika berpuasa dan berasa bosan ketika menjalaninya.

Sesiapa yang memiliki perasaan seperti ini, maka dia terlihat tidak akan bersegera melaksanakan puasa lagi setelah Ramadan kerana kepenatan yang dialami.

Justeru, apabila seseorang segera melaksanakan puasa setelah hari Aidilfitri, maka itu merupakan tanda bahawa ia begitu semangat untuk melaksanakan puasa, tidak berasa berat dan tidak ada rasa benci.

Alqamah pernah bertanya kepada Ummul Mukminin Aisyah r.a. mengenai amalan Rasulullah SAW: “Apakah baginda mengkhususkan hari-hari tertentu untuk beramal?” ’Aisyah menjawab:

”Baginda tidak mengkhususkan waktu tertentu untuk beramal. Amalan baginda adalah amalan yang berterusan.” (HR Bukhari, No. 6466)

Amalan seorang mukmin barulah berakhir ketika ajal menjemput. Hasan al-Basri mengatakan, “Sesungguhnya Allah Taala tidaklah menjadikan ajal (waktu akhir) untuk amalan seorang mukmin selain kematian.”

Lalu Hasan membaca firman Allah SWT:

“Dan sembahlah Rab-mu sampai datang kepadamu al-yaqin (iaitu ajal).” (Al-Hijr: 99)

Ibnu Abbas, Mujahid dan majoriti ulama mengatakan bahawa ‘al-yaqin’ adalah kematian. Dinamakan demikian kerana kematian itu sesuatu yang diyakini pasti terjadi.

Az-Zujaaj mengatakan bahawa makna ayat ini adalah sembahlah Allah selamanya. Ahli tafsir lainnya mengatakan, makna ayat tersebut adalah perintah untuk beribadah kepada Allah selamanya, sepanjang hidup.

Mari kita hayati perkataan Ibnu Rajab berikut:

“Sesiapa melakukan dan menyelesaikan suatu ketaaatan, maka di antara tanda diterimanya amalan tersebut adalah dimudahkan untuk melakukan amalan ketaatan lainnya.”

Justeru, mintalah kepada Allah SWT agar diteguhkan dalam ketaatan hingga kematian menjemput, perlindungan daripada hati yang berbolak-balik dan tidak tetap, serta senantiasa diberi taufik dan hidayah-Nya kepada kita untuk istiqamah dalam ketaatan.

Semoga Allah SWT menerima segala amalan Ramadan dan memudahkan kita untuk menyempurnakannya dengan melakukan puasa sunat enam hari pada bulan Syawal, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ramadan: Komuniti Rohingya, keluarga Gaza dibantu

SERI KEMBANGAN – MyCARE telah memulakan agihan bantuan pek makanan asasi di dalam dan luar negara sempena bulan Ramadan tahun ini.

Agihan pertama telah dilaksanakan di komuniti Rohingya di Taman Kencana dan Taman Muda, Ampang.

“Agihan telah dilaksanakan di rumah ketua komuniti Rohingya di sana, Soyyodol Islam,” menurut MyCARE.

Sebanyak 100 buah keluarga Rohingya telah menerima pek makanan asasi hasil sumbangan para penderma kempen MyRamadan MyCARE.

“Terima kasih diucapkan kepada para penderma, Nantikan agihan berikutnya pada minggu yang lain.”

Antara barang agihan yang diberikan ialah cili padi hijau, cili kering, halia, minyak masak, serbuk kunyit, garam, biskut, bawang merah besar, bawang putih, ubi kentang, kacang dal dan beras.

Dalam pada itu, MyCARE terus membantu golongan yang menghadapi krisis kekurangan makanan pada bulan Ramadan ini dengan penyaluran bekalan daging kepada golongan sasaran di luar negara.

MyCARE bekerjasama dengan Kementerian Hal Ehwal Sosial Palestin dan NGO tempatan untuk mengenal pasti keluarga-keluarga yang memerlukan di sekitar Gaza.

Sebanyak 500 buah keluarga di Gaza telah menerima bekalan makanan pada 1 Ramadan lalu, yang dianggarkan memberi manfaat kepada hampir 3,000 orang.

Selain itu, sebanyak 220 buah keluarga pula menerima bekalan daging.

“Sebanyak 1,320 orang telah mendapat manfaat ini (bekalan daging) dan dijamin mempunyai makanan untuk berbuka dan bersahur!” ujar MyCARE.

Sebanyak 10 ekor kambing dengan anggaran seberat 50 kilogram telah dikorbankan.

“Alhamdulillah, mereka sangat bersyukur dengan pemberian ini. Teruskan bersama dalam kempen MyRamadan 2022.”

Melalui kempen ini juga, MyCARE telah menyantuni 188 orang anak-anak yatim di Nepal dengan melaksanakan Iftar Jamaie di Jametul Banat Girls School di daerah Siraha dengan kerjasama HeSRA.

Bantuan kempen MyRamadan ini akan disalurkan kepada keluarga miskin, anak yatim, ibu tunggal, warga emas dan golongan asnaf di Palestin, Malaysia, Syria, Yaman, Lubnan, Cox’s Bazar, Afghanistan dan lain-lain.

Ayuh kita ringankan beban mereka dan gandakan pahala di pautan https://mycare.qrd.by/myramadan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kedudukan petugas barisan hadapan COVID-19 di sisi Islam

Sudah pasti sebagai barisan paling hadapan, mereka juga amat mudah terdedah dengan jangkitan serta ancaman COVID-19 ini. Malah dukacita sekali kerana ada dalam kalangan mereka ini yang telah pun dijangkiti, bahkan berkemungkinan terdedah kepada ancaman maut. Adakah keberadaan mereka di barisan hadapan ini boleh dianggap sebagai ‘ribat fi sabilillah’ serta layak mendapat ganjaran ribat?

‘Ribat’ adalah perkataan dalam bahasa Arab yang bermaksud menahan diri melazimi sesuatu dan tetap bersamanya (حبس النفس على الشيء وملازمته له). Makna umumnya bersesuaian dengan hadis sahih yang berikut:

Daripada Abu Hurairah RA beliau berkata, Rasulullah SAW bersabda: “Mahukah kalian saya tunjukkan pada suatu amalan yang dengan amalan tersebut Allah SWT akan menghapuskan segala dosa kesalahan serta mengangkat beberapa darjat?” Para sahabat menjawab; “Baik, wahai Rasulullah.” Baginda lalu bersabda: “Menyempurnakan wuduk sekalipun menghadapi banyak kesukaran, memperbanyak berjalan kaki untuk pergi ke masjid dan menunggu waktu solat yang berikutnya setelah selesai solat yang pertama (menahan diri di masjid), itulah yang dinamakan ribat.” (Hadis Riwayat Muslim)

Makna ribat dalam istilah penggunaan syariah secara khusus ialah bertugas di perbatasan negara umat Islam untuk menjaga serta mempertahankan keselamatan negara daripada ancaman dan serangan musuh sekalipun tidak berlaku peperangan.

Imam al-Bukhari dan Imam Muslim meriwayatkan bahawa Rasulullah SAW bersabda: “Ribat sehari di jalan Allah lebih baik daripada dunia dan segala isinya”.

Daripada Salman RA bahawa Rasulullah SAW bersabda: “Berjaga-jaga sehari-semalam (di perbatasan) lebih baik daripada berpuasa di waktu siang dan bersolat di waktu malam selama satu bulan. Seandainya dia meninggal dunia, maka pahala amalnya yang telah dia lakukan akan terus mengalir, dia akan dikurniakan rezeki dan terpelihara daripada huru hara.”

“Setiap yang mati akan terhenti amalan kebajikannya melainkan pengawal perbatasan yang mati pada jalan Allah, maka sesungguhnya berkekalan amalan (pahala) sehingga hari kiamat dan diselamatkan mereka daripada ujian serta seksa kubur.” (Hadis Riwayat Abu Daud dan al-Tirmidzi).

Hadis yang lain daripada Abu Hurairah RA, daripada Rasulullah SAW baginda bersabda:

“Sesiapa yang mati dalam keadaan ribat fi sabilillah, akan mengalir terus amal soleh yang pernah diamalkannya, terus diberikan rezekinya, diselamatkan daripada fitnah, dan dibangkitkan pada Hari Kiamat dalam keadaan diselamatkan daripada kegawatan ketika itu.” (Hadis Riwayat Ibnu Majah).

Aku mendengar Rasulullah SAW bersabda: “Dua mata yang tidak akan disentuh oleh api neraka, iaitu mata yang menangis kerana takut kepada Allah SWT dan mata yang pada malam hari berjaga (di perbatasan) kerana membela agama-Nya.” (Hadis Riwayat Tirmidzi)

Hadis-hadis tersebut menunjukkan betapa tinggi dan hebat kedudukan serta ganjaran mereka yang bersiap siaga mengawal perbatasan negara. Sungguhpun maksud ribat dalam hadis-hadis tersebut khusus bagi mereka yang berjuang di perbatasan melawan musuh, namun dalam suasana serangan virus yang sangat aktif menular di seluruh dunia yang mengancam keselamatan nyawa ribuan manusia, mereka yang terlibat di barisan hadapan mempertahankan serta membendung wabak ini juga seolah-olah boleh dianggap sebagai ribat fi sabilillah.

Mereka telah dan sedang berjuang, berjihad dan berpenat lelah menyelamatkan nyawa manusia dengan mempertaruhkan keselamatan dan nyawa diri sendiri. Kepakaran serta kemahiran yang dimiliki menjadi fardu kifayah ke atas mereka untuk berperanan sehingga ancaman virus ini mampu dibasmi dan dibendung. Jika ditakdirkan ada dalam kalangan mereka yang menemui ajal akibat virus ini semasa menjalankan tugas, didoakan semoga mereka juga tergolong dalam golongan syuhada’ di sisi Allah SWT.

(Artikel ini adalah hasil maklum balas Dr Suhaib Hamudat, Dr Akram Adluni, Dr Amir Hussain dan Dr Ahed Abu Atho’)


Rangsang perkembangan anak dengan ilmu

Program anjuran Suri Rumah Rahmah (SRR) Melaka ini telah berlangsung pada 15 Januari lalu disertai 29 orang peserta dari seluruh Melaka di Rumah Ngaji Peringgit, di sini.

“Anak adalah amanah besar daripada Allah, mempelajari tentang perkembangan anak-anak adalah sangat mengujakan kerana kita sentiasa menambah pengetahuan tentang perkara baru,” ujar Pengarah Program, Nurul Atiqah Hassan dalam ucapannya.

Pengerusi SRR Melaka, Nisha Fatihah Islam pula menjelaskan, program ini dirancang berpandukan Modul Pembangunan Keluarga, satu daripada empat modul yang terkandung dalam Modul Pembangunan Suri.

Bagi memastikan para peserta fokus dengan penyampaian, khidmat nurseri turut diadakan malah ada daripada kalangan peserta yang turut membawa pengasuh sendiri.

Dalam pada itu, Ahli Terapi Cara Kerja yang juga merupakan pengasas bersama GymCademy Melaka, Puan Siti ‘Aisyah Rozalli, memperkenalkan akronim SMCS (Sensory, Motor, Cognitive, Social) sebagai elemen-elemen penting dalam perkembangan anak.

“Ibu-ibu perlu tahu tentang milestone mengikut umur anak bagi memastikan mereka tidak lewat dalam perkembangannya. Terlalu banyak tip dan ilmu keibubapaan di luar sana, tetapi yang paling penting adalah untuk memahami dan mengaplikasikan tip yang paling sesuai dengan anak dan keluarga kita.”

Tambahnya lagi, ibu bapa perlu melakukan aktiviti rangsangan dengan ilmu kerana keputusan proses perkembangan anak terletak di tangan ibu bapa, juga perkara yang diberi semasa anak kecil akan meninggalkan kesan apabila anak membesar kelak.

Beberapa aktiviti turut diadakan sebagai praktikal untuk para suri mengaplikasikan aktiviti tersebut bersama anak-anak di rumah, antaranya Theraputty, Bermain Belon dan The Beam.

Beliau berharap agar selepas tamat program ini, para suri dapat menilai tahap perkembangan anak mengikut borang penilaian yang telah diedarkan.

Siti ‘Aisyah turut menyarankan ibu bapa yang memerlukan terapi untuk mendapatkannya daripada ahli terapi yang diiktiraf atau bagi mereka yang mempunyai kekangan masa dan wang, digesa mencari ilmu supaya boleh melakukan aktiviti rangsangan di rumah.

“Pelbagai contoh aktiviti untuk rangsangan anak-anak boleh didapati di dalam buku dan internet. Anda boleh cari dan simpan, tetapi yang lebih penting, buat,” ujarnya.

Selain itu, beliau turut mengingatkan para peserta agar tidak terlalu menghiraukan tekanan sosial kerana ibu bapa lebih mengenali anak masing-masing.

“Saya belajar untuk kenal pasti bila anak sudah bersedia untuk sesuatu pembelajaran, tidak boleh terlalu mendesak untuk anak berada sama tahap dengan perkembangan kanak-kanak sebaya yang lain dan perlu tahu perkembangan tersendiri anak,” kata salah seorang peserta, Aishah Abdul Rashid.

Walaupun anak baru mencecah umur setahun, beliau tetap berminat untuk menghadiri program ini demi persediaan masa hadapan.

Bagi Anisha Khairul Sham pula, beliau akan cuba mempraktikkan masa berkualiti untuk setiap anak selama 15 minit sehari mengikut saranan Siti ‘Aisyah.

“Sambil beraktiviti dengan anak-anak, ibu perlu perhati tahap anxiety anak-anak kerana terlalu banyak atau sedikit input boleh membuatkan anak resah. Ini yang saya belajar daripada program ini,” katanya.

Majoriti peserta sangat gembira dan teruja dengan program ini.

“Saya berpendapat aktiviti dan perbincangan sebegini perlu diadakan dengan lebih kerap sebagai persediaan ibu bapa menghadapi cabaran yang mendatang.” demikian ujar peserta, Razulia Razali.

Suri Rumah Rahmah (SRR) adalah sebuah agensi di bawah Wanita IKRAM dan mempunyai beberapa cawangan di seluruh Malaysia termasuk Shah Alam, Bangi, Melaka, Nilai dan Manjung.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Mengisi Waktu Memburu Lailatulqadar

Sungguh tidak terasa, kita telah memasuki fasa terakhir bulan Ramadan. Moga perkongsian ini dapat memberi motivasi kepada kita agar tetap terus bersemangat meningkatkan kuantiti dan kualiti ibadah, insya-Allah.

Sebahagian ulama berpandangan, al-Quran diturunkan pada malam lailatulqadar. Malam tersebut istimewa kerana ia lebih baik daripada 1,000 bulan sebagaimana firman Allah Subhanahuwataala:

إِنَّا أَنْزَلْنَاهُ فِي لَيْلَةِ الْقَدْرِ (١) وَمَا أَدْرَاكَ مَا لَيْلَةُ الْقَدْرِ (۲) لَيْلَةُ الْقَدْرِ خَيْرٌ مِنْ أَلْفِ شَهْرٍ (۳) تَنَزَّلُ الْمَلَائِكَةُ وَالرُّوحُ فِيهَا بِإِذْنِ رَبِّهِمْ مِنْ كُلِّ أَمْرٍ (٤) سَلَامٌ هِيَ حَتَّى مَطْلَعِ الْفَجْرِ ((٥

“Sesungguhnya Kami telah menurunkannya (al-Quran) pada malam kemuliaan. Tahukah kamu apakah malam kemuliaan itu? Malam kemuliaan itu lebih baik daripada 1,000 bulan. Para malaikat dan ar-Ruh (Jibril) turun dengan izin Rabb-nya untuk mengurus setiap urusan. Keselamatan pada malam itu hingga terbit fajar.” (Surah Al-Qadr : Ayat 1-5)

Oleh kerana itu, Nabi Salallahualaihiwasallam lebih bersemangat untuk beribadah ketika memasuki 10 hari terakhir Ramadan dalam usaha memburu lailatulqadar. Aisyah radiallahuanha berkata:

كَانَ رَسُولُ اَللَّهِ صلى الله عليه وسلم إِذَا دَخَلَ اَلْعَشْرُ أَيْ: اَلْعَشْرُ اَلْأَخِيرُ مِنْ رَمَضَانَ شَدَّ مِئْزَرَهُ وَأَحْيَا لَيْلَهُ, وَأَيْقَظَ أَهْلَهُ

“Rasulullah Salallahualaihiwasallam ketika memasuki 10 Ramadan terakhir, baginda kencangkan ikat pinggang (bersungguh-sungguh dalam ibadah), menghidupkan malam-malam tersebut dengan ibadah, dan membangunkan isteri-isterinya untuk beribadah.” (HR Bukhari dan Muslim)

Baginda turut memotivasikan umatnya untuk mencari lailatulqadar terutamanya pada malam-malam yang ganjil, sebagaimana sabda baginda:

تَحَرَّوْا لَيْلَةَ الْقَدْرِ فِى الْوِتْرِ مِنَ الْعَشْرِ الأَوَاخِرِ مِنْ رَمَضَانَ

“Carilah lailatulqadar pada malam ganjil daripada sepuluh malam terakhir Ramadan.” (HR Bukhari)

Oleh yang demikian, terdapat beberapa amalan yang dapat kita lakukan untuk mengisi 10 hari terakhir bulan Ramadan ini.

Memandangkan kita masih melalui tempoh Perintah Kawalan Pergerakan Bersyarat (PKPB), boleh jadi perkara-perkara ini sesuai kita laksanakan dengan sebaiknya, walaupun berada di rumah.

Moga kita sama-sama dapat menemui dengan Malam al Qadar tersebut, insya-Allah. Ayuh kita laksanakan.

Antara amalan yang istimewa pada 10 hari terakhir Ramadan adalah bersungguh-sungguh dalam melaksanakan solat malam dan membangunkan keluarga serta anak-anak untuk bersama-sama melaksanakannya. Rasulullah Salallahualaihiwasallam bersabda:

مَنْ قَامَ لَيْلَةَ الْقَدْرِ إِيمَانًا وَاحْتِسَابًا غُفِرَ لَهُ مَا تَقَدَّمَ مِنْ ذَنْبِهِ

“Barangsiapa yang berdiri (untuk mengerjakan solat) pada lailatulqadar kerana keimanan dan mengharap pahala, akan diampuni untuknya segala dosanya yang telah berlalu.” (HR Bukhari)

Teruslah bersemangat untuk tilawah al-Quran kerana Ramadan merupakan bulan turunnya al-Quran. Nabi Salallahualaihiwasallam menyemak bacaan al-Quran baginda kepada Jibril alaihissalam ketika Ramadan, sebagaimana hadis daripada Fatimah radhiallahuanha:

أنّ جبريل عليه السلام كان يعارضه القرآن كل عام مرةً وأنّه عارضه في عام وفاته مرتين

“Sesungguhnya Jibril alaihissalam biasanya menyemak al-Quran dengan Rasulullah sekali dalam setiap tahun. Akan tetapi, baginda menyemak al-Quran dua kali pada tahun wafatnya Rasulullah.” (HR Muslim)

Teruskan bersedekah. Daripada Ibnu Abbas radiallahuanhuma beliau berkata:

“Rasulullah Salallahualaihiwasallam merupakan manusia paling dermawan dengan kebaikan dan baginda lebih dermawan lagi ketika bulan Ramadan. Sesungguhnya Jibril menemui baginda setiap tahun di bulan Ramadan hingga ia berlalu.

“Rasulullah Salallahualaihiwasallam menyemak bacaan al-Quran kepada Jibril. Apabila baginda bertemu dengan Jibril, Rasulullah Salallahualaihiwasallam lebih dermawan dengan kebajikan melebihi angin yang berhembus.” (HR Bukhari)

Hendaklah kita memperbanyakkan berdoa pada 10 hari terakhir Ramadan kerana jika doanya bertepatan dengan malam lailatulqadar maka doanya akan dimakbulkan Allah Subhanahuwataala.

Marilah kita berdoa dengan doa sebagaimana yang diajarkan oleh Rasulullah Salallahualaihiwasallam, sebagaimana hadis daripada Aisyah radiallahuanha ketika bertanya tentang doa yang diucapkan ketika lailatulqadar:

قُولِى اللَّهُمَّ إِنَّكَ عَفُوٌّ تُحِبُّ الْعَفْوَ فَاعْفُ عَنِّى

“Berdoalah: Allahumma innaka ‘afuwwun tuhibbul ‘afwa fa’fu’anni (Ya Allah, Engkau Maha Pemaaf dan Engkau mencintai orang yang meminta maaf, kerananya maafkanlah aku).” (HR Tirmidzi dan Ibnu Majah)

Antara amalan yang sangat dianjurkan untuk dilakukan pada bulan Ramadan adalah memperbanyakkan taubat dan istigfar kerana bulan Ramadan adalah bulan keampunan.

Allah Subhanahuwataala berfirman dalan hadis Qudsi:

“Wahai bani Adam, sesungguhnya selama engkau masih berdoa dan berharap kepada-Ku maka Aku akan mengampuni semua dosa yang ada padamu dan Aku tidak akan peduli. Wahai bani Adam, seandainya dosa-dosamu mencapai langit, kemudian engkau memohon ampun kepada-Ku, Aku akan mengampunimu dan Aku tidak peduli.

“Wahai bani Adam, seandainya engkau datang kepada-Ku dengan membawa kesalahan seukuran bumi kemudian engkau datang menjumpai-Ku dalam keadaan tidak berbuat syirik atau menyekutukan-Ku dengan apa pun juga maka sungguh, Aku akan datang kepadamu dengan membawa ampunan seukuran bumi juga.” (HR Tirmidzi)

Justeru, tentu ada yang mempersoalkan, bagaimana jika seorang wanita Muslimah itu didatangi haid? Sebagai wanita Muslimah, mereka tetap boleh memburu lailatulqadar ini. Haid merupakan fitrah seorang wanita, sebagaimana sabda Rasulullah Salallahualaihiwasallam kepada Aisyah radiallahuanha:

إِنَّ هَذَا أَمْرٌ كَتَبَهُ اللَّهُ عَلَى بَنَاتِ آدَمَ، فَاقْضِي مَا يَقْضِي الحَاجُّ، غَيْرَ أَنْ لاَ تَطُوفِي بِالْبَيْتِ

“Haid merupakan keadaan yang Allah tetapkan untuk anak perempuan Adam.” (HR Bukhari dan Muslim)

Oleh kerana itu, hendaknya seorang wanita Muslimah bersabar dalam menerima ketetapan daripada Allah Subahanahuwataala tersebut.

Walaupun ia tidak boleh melakukan puasa dan solat, tetapi wanita yang didatangai haid dapat melakukan ibadah-ibadah lain yang mempunyai ganjaran pahalanya yang tersendiri antaranya berzikir, sedekah, memperbanyakkan berdoa, membaca al-Quran (tanpa memegangnya), bertaubat dan istigfar.

Tentunya 10 hari terakhir Ramadan ini merupakan waktu yang sangat kritikal untuk kita isi dengan sebaiknya. Maka perlulah berhati-hati agar kita tidak terlalai dan leka untuk memburunya.

Semoga Allah Subhanahuwataala mengizinkan kita bertemu dengan malam al-Qadar pada kali ini, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Alu-alukan Penubuhan Jawatankuasa Khas Kajian Novel Pantai Kasih

Pertubuhan IKRAM Malaysia (IKRAM) menyambut baik langkah Kementerian Pendidikan Malaysia menubuhkan sebuah jawatankuasa khas bagi menyiasat dakwaan unsur-unsur negatif yang terdapat di dalam novel Pantai Kasih yang digunakan sebagai teks komponen sastera (KOMSAS) dalam subjek Bahasa Melayu untuk pelajar Tingkatan Empat di beberapa negeri.

IKRAM turut merakamkan kebimbangan terhadap penggunaan novel ini. Walaupun ia membawa nilai kebaikan dari sudut kecekalan watak utama serta bertujuan memasukkan unsur kemahiran berfikir aras tinggi, novel yang telah disunting dan diedarkan di sekolah-sekolah tetap mempunyai unsur-unsur tidak sihat seperti budaya dan gaya hidup petugas hospital yang tidak realistik serta penceritaan nafsu seksual yang keterlaluan.

Perkara-perkara ini tidak sesuai sebagai bahan pendidikan untuk remaja dalam kalangan umur Tingkatan Empat. Kebanyakan guru tidak selesa menggunakan bahan berkenaan di dalam kelas.

IKRAM juga melahirkan kekesalan terhadap proses cadangan, penilaian dan pengesahan sesebuah buku teks yang tidak kelihatan efektif untuk mengesan dan menapis unsur-unsur negatif di dalam buku ini dari awal lagi. Pihak panel penilai perlu melihat kembali proses ini dan memperbaikinya agar kejadian seumpama ini tidak berulang.

Dengan ini, IKRAM juga mendesak pihak-pihak bertanggungjawab dalam urusan ini agar meletakkan kriteria pembangunan nilai, jati diri, akhlak dan adab dalam pemilihan bahan-bahan pendidikan.

Buku teks dan bahan pendidikan haruslah mampu memupuk nilai-nilai mulia, keperibadian terpuji dan cara hidup yang sihat dan sejahtera seperti mana yang ditunjukkan oleh Rasulullah s.a.w, para sahabat dan orang-orang soleh.

Generasi ini merupakan generasi yang terdedah kepada pelbagai cabaran yang membawa kepada hedonisme dan merosakkan nilai serta jati diri. Justeru, bahan pendidikan formal harus mampu membantu para pelajar menghadapi cabaran ini agar mereka terbentuk menjadi peribadi-peribadi yang bersedia meneruskan pembangunan masyarakat dan negara.

Sehubungan itu, novel Pantai Kasih dan bahan sepertinya perlu ditarik balik daripada teks sekolah dan diganti dengan bahan lain yang lebih sejahtera.

Prof Dr Omar bin YaakobPengerusi Jawatankuasa PendidikanPertubuhan IKRAM Malaysia


Kebersamaan, Penerimaan Faktor ‘Pelekat’ Perpaduan

SERI KEMBANGAN – Kebersamaan dan penerimaan kepelbagaian adalah dua faktor penting yang menjadi ‘pelekat’ bagi mengukuhkan perpaduan negara, menurut Presiden Pertubuhan IKRAM Malaysia, Haji Badlishah Sham Baharin.

“Dua faktor penting yang menjadi ‘pelekat’untuk mencantumkan negara iaitu yang pertama identiti; perasaan awam yang berkait rapat dengan negara dan rasa kebersamaan dengan negara.”

“Kedua ialah penerimaan kepelbagaian; rakyat menerima individu yang mempunyai nilai dan gaya hidup yang berlainan sebagai ahli kepada masyarakat yang saksama,” kata beliau yang memetik kajian S. Rajaratnam School of International Studies di Singapura.

Jelas Badlishah Sham dalam Bicara Bina Negara (BBN) yang ke-25 bertajuk ‘Hala Tuju Politik Malaysia: Perpaduan atau Perkauman?’, kedua-dua faktor tersebut sebenarnya juga telah terangkum dalam gagasan Negara Rahmah yang diperjuangkan IKRAM.

Dalam konteks identiti tambahnya, walaupun kita datang dari pelbagai kaum, agama dan sebagainya tapi kita ada nilai-nilai yang murni yang kita boleh kongsi dan bangunkan bersama, contohnya keadilan.

“Semua orang inginkan keadilan, tapi bagaimana kita lakukannya? Ini yang kita perlu fikirkan bagaimana kita merangkumkan keadilan seperti membela hak asasi, membela hak-hak orang yang teraniaya, apakah strategi, langkah-langkah ke hadapan yang boleh kita sama-sama perjuangkan,” ujarnya.

Beliau turut menekankan bahawa semua kaum perlu berpartisipasi dalam pembangunan negara, suasana perlu digerakkan oleh masyakat sivil, yang mana usaha reformasinya akan menjadi kekuatan yang luar biasa seperti gerakan Rasuah Busters.

Hasil daripada  tuntutan rakyat yang bersepadu katanya, telah terlihat hasilnya melalui penurunan umur layak mengundi undi kepada 18 tahun dan mewujudkan rang undang-undang antilompat parti.

Menurut hos BBN, Syed Munawar Sayed Mohd Mustar, setelah 65 tahun mencapai kemerdekaan, negara kita masih mengangkat tema perpaduan seolah-olah negara tidak pernah ‘graduasi’ daripadanya, walhal ini adalah isu yang sepatutnya telah selesai lama dahulu.

Tambahnya, isu perpaduan ini seakan-akan melihat isu ke belakang walhal kita harus mengangkat tema yang ke hadapan.

Bagi Felo Utama Institut Kajian Etnik (KITA), Profesor Emeritus Dato’ Dr Teo Kok Seong, sebenarnya perkataan perkauman ini sepatutnya dilihat dari segi positif iaitu pertalian di antara kaum-kaum yg ada di Malaysia, persaudaraan dan semuanya ada kaitan dengan perpaduan.

“Tetapi malangnya perkataan perkauman ini sudah mendapat makna yang negatif iaitu permusuhan, persengketaan antara kaum-kaum, maka ia membawa kepada perpecahan,” jelas beliau.

Pengarah Pusat KOMAS, Jerald Joseph menegaskan bahawa tidak ada kebenaran dalam mana-mana agama untuk membolehkan diskriminasi.

“Ramai daripada komentar politik dan ekonomi tidak berani menunjukkan sebuah negara yang membangun dan maju, tidak boleh membangun jika ada konsep warganegara dua darjat,” kata beliau.

Bicara Bina Negara yang mengulas topik politik perkauman dan perpaduan itu berlangsung pada Sabtu lalu sempena Sambutan Bulan Kebangsaan 2022.

Semua dijemput hadir ke program kemuncak sambutan, Karnival Kita Anak Anak Malaysia (KAMI) di UTM Kuala Lumpur pada 16 September ini. Info lanjut, layari https://karnivalkami.com/.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Multaqa Muslimah tingkatkan kerjasama serantau

Dalam seminar yang dihadiri lebih 300 pemimpin wanita dari beberapa wilayah di sini, Timbalan Ketua Wanita IKRAM, Dr Hafidzah Mustakim berpeluang menjadi ahli panel forum yang bertajuk “Peranan Jalinan Organisasi Muslimah Dalam Membina Masyarakat”.

Dalam sesi bengkel yang diadakan, Dr Hafidzah dan Dr Zaharah Sulaiman, Timbalan Ketua Wanita IKRAM Kelantan dilantik menjadi fasilitator dan pakar rujuk bagi tajuk-tajuk yang dibincangkan.

“Multaqa yang diadakan bukan sahaja dapat meningkatkan keupayaan dan kapasiti wanita tempatan malah berjaya meningkatkan jalinan kerjasama serantau antara wanita Thailand dan Malaysia,” ujar Dr Hafidzah.

“Syabas kepada rakan-rakan muslimah di Thailand yang berjaya mengumpulkan lebih 1,500 muslimah dari wilayah Selatan Thailand termasuk Andaman.”

Perkongsian Dr Zaharah, peserta yang hadir dan wakil-wakil NGO yang hadir

Multaqa Muslimah yang berlangsung di Dewan Besar Sekolah Muslim Witthaya telah dirasmikan oleh Ketua Wilayah Phuket Noraphat yang mengalu-alukan penganjuran Multaqa ini yang berjaya menyatukan wanita Islam berbilang bahasa dan latar belakang dari pelbagai wilayah.

Beliau turut menyarankan agar peserta mengambil berat tentang pembinaan keluarga dengan menunjukkan contoh teladan yang baik kerana warga masyarakat yang baik datang daripada asuhan keluarga yang baik.

Majlis tersebut turut menyaksikan termeterainya perjanjian persefahaman antara Universiti Fatoni dan Majlis Islam Phuket dan jalinan kerjasama terbentuk antara 24 pertubuhan di wilayah ini.

Ketua Majlis Islam Phuket Norawhat, Ketua As-Salam Phuket Sommit dan Syeikh Dr Hj Ismail Lutfi serta pimpinan masyarakat lainnya juga hadir memeriahkan majlis tersebut.

Turut hadir, Hj Che Rahimi Samat, Ahli Dewan Perwakilan Nasional (DPN) IKRAM sebagai wakil dari Malaysia.


Apa had sensitiviti lawak penyakit mental?

Kemurungan major, skizofrenia dan masalah psikosis, masalah kecelaruan obsesif-kompulsif (OCD), kecenderungan, idea, rancangan dan tindakan bunuh diri; adakah kesemua masalah kesihatan mental ini boleh dibuat bahan lawak?

Jawapan mudahnya ialah tidak. Masalah-masalah yang disebutkan di atas mempunyai impak yang besar terhadap orang yang menderita masalah kesihatan mental tersebut. Malah penjaga, ahli keluarga dan rakan-rakan mereka juga terkesan akibat masalah-masalah ini.

Sebagaimana kita tidak sesuka hati membuat lawak seperti mengatakan, “Padan muka kau kena Covid!” kepada orang yang dijangkiti penyakit tersebut, penyakit mental juga sama seriusnya sehingga kita tidak boleh sewenang-wenangnya membuat lawak tentang penderitaan pesakit masalah mental.

Sebagai konteks keseriusan masalah ini, pada Januari hingga Julai 2021, sebanyak 638 kes bunuh diri dilaporkan di Malaysia (Berita Harian, 10 September 2021). Angka ini menunjukkan terdapat peningkatan sebanyak 143 peratus berbanding tempoh sama pada tahun sebelumnya.

Tidak cukup dengan penderitaan mangsa bunuh diri, dilaporkan juga untuk setiap satu kes bunuh diri, seramai 135 ahli keluarga dan rakan mereka terkesan akibat tindakan mangsa, sama ada daripada segi emosi, sosial dan ekonomi.

Jika istilah ‘terkesan’ tidak cukup serius, paparan tindakan bunuh diri dalam budaya popular (popular culture) juga dipercayai mempunyai kaitan dengan peningkatan kes bunuh diri, seperti yang dipercayai daripada impak drama siri Netflix ‘13 Reasons Why’ yang bertema masalah kesihatan mental (Vox, 3 Mei 2019).

Selain itu, tahap keseriusan masalah kesihatan mental juga bukanlah sesuatu yang bersifat setempat di Malaysia sahaja. Dalam konteks global pula, Pertubuhan Kesihatan Sedunia (WHO) melaporkan bahawa setiap 40 saat, akan ada satu kes bunuh diri.

Bagi pihak yang memahami betapa seriusnya masalah kesihatan mental serta impaknya kepada orang sekeliling penderitanya, memberi contoh satu aspek keseriusan seperti aspek bunuh diri sahaja sudah memadai bagi menggambarkan bahawa masalah kesihatan mental bukanlah bahan lawak.

Segala hal yang diceritakan di atas hanyalah sekadar memberi konteks dan hujah statistik yang menggambarkan tidak wajar sama sekali untuk kita melawak dengan hal seserius masalah mental.

Namun pasti pembaca tertanya-tanya, jika sudah dihujahkan secara jelas bahawa masalah penyakit mental bukan bahan lawak, mengapa tajuk artikel ini seolah-olah mahu membincangkan jika masih boleh melawak tentang penyakit mental selagi mana tidak melepasi had sensitiviti?

Sebelum kita membincangkan kemungkinan ‘grey area’ dalam membuat lawak penyakit mental, rasanya wajar saya ceritakan dahulu pengalaman saya sebelum ini.

Saya tidak ingat secara spesifik lawak apa yang sedang saya cuba buat dalam satu kiriman sama ada di Facebook atau Twitter saya, namun perkara sensitif yang telah saya lakukan ialah saya telah menggunakan ayat yang bunyinya lebih kurang seperti, “Meroyanlah kau lepas ni!”

Lalu seorang rakan saya yang juga aktivis feminisme mengkritik penggunaan perkataan ‘meroyan’ saya seolah-olah saya tidak sensitif dengan penderitaan mangsa masalah mental tersebut.

Sebagai seorang yang juga menderita masalah kesihatan mental, saya berfikir, jika lawak yang saya buat itu difikirkan tidak sensitif terhadap penderita kesihatan mental tersebut, maka sepatutnya saya sendiri tidak boleh bermain-main dengan isu sensitif tersebut.

Namun begitu, ramai juga orang-orang di media sosial menggunakan perkataan ‘murung’ dengan agak liberal tanpa memikirkan mungkin hal ini akan menyinggung orang yang benar-benar menderita kemurungan major.

Sungguhpun begitu, saya sendiri sebagai penderita masalah kecelaruan rasa hati (mood) yang menyebabkan saya boleh mendapat kemurungan major daripada satu masa kepada masa yang lain, tidaklah berasa tersinggung dengan orang yang menggunakan perkataan ‘murung’ untuk membuat lawak di media sosial.

Contohnya ada satu ciapan di Twitter yang menunjukkan gambar sayap kelekatu, kemudian ada seorang pengguna lain  yang membalas, “Ini bukan ke benda yang orang letak atas takoyaki tu?” Lalu ada pula orang yang membalas, “Murung aku baca tweet ni.”

Jujurnya, sedikit pun saya tidak rasa tersinggung. Malah saya ikut terhibur dengan rantaian balasan di kiriman Twitter tersebut.

Maka persoalannya di sini ialah, apa bezanya atau salahnya saya guna perkataan ‘meroyan’ untuk melawak berbanding orang lain menggunakan perkataan ‘murung’ juga untuk melawak?

Sehubungan itu, saya pun bertindak dengan wajar, iaitu dengan merujuk kepada sumber Dewan Bahasa dan Pustaka (DBP) dalam talian untuk cuba melihat sama ada adakah kedua-dua perkataan ini hanya merujuk kepada masalah kesihatan mental yang spesifik atau boleh juga digunakan dalam konteks lain.

Berdasarkan carian pantas di laman DBP, ‘meroyan’ ditakrifkan sebagai menderita sakit sesudah bersalin, dihinggapi royan. Kata akarnya pula iaitu ‘royan’ merujuk kepada sejenis penyakit yang datang pada perempuan sesudah bersalin.

Berdasarkan takrifan daripada DBP ini, perkataan ‘meroyan’ ini agak spesifik merujuk kepada suatu masalah selepas bersalin.

Antara masalah psikiatri dan kesihatan mental yang spesifik kepada kes selepas bersalin ialah kecelaruan kemurungan major yang bermula selepas bersalin (major depressive disorder with postpartum onset), adakalanya disertai juga dengan psikosis yang serius seperti halusinasi mahupun delusi.

Dalam kata lain, perkataan ‘meroyan’ ini takrifannya sangat spesifik merujuk kepada penderitaan fizikal dan mental seorang perempuan sesudah bersalin. Maka berdasarkan takrifan ini, maka tindakan rakan aktivis feminisme itu mengkritik saya semenangnya berdasarkan fakta yang kukuh.

Bermakna, perkataan ‘meroyan’ ini tidak boleh dibuat bahan lawak. Malah penggunaan perkataan ‘meroyan’ ini hakikatnya mungkin membawa satu konotasi stereotaip seperti perkataan ‘gila’ dan ‘terencat’, yang mana merupakan perkataan yang hampir haram hukumnya untuk digunakan bagi menggambarkan masalah kesihatan mental.

Manakala ‘murung’ pula, berdasarkan takrifan DBP membawa dua maksud. Dalam konteks umum, murung boleh membawa maksud sedih, masyghul atau pilu.

Maksud kedua pula adalah spesifik dalam bidang psikologi iaitu keadaan apabila seseorang mengalami rasa kecewa dan putus asa yang diiringi dengan gejala seperti sukar tidur, lembap berfikir dan rasa bersalah yang keterlaluan yang tidak setimpal dengan kesalahan yang dilakukan.

Merujuk kepada takrifan di atas, perkataan ‘murung’ jika digunakan sebagai takrifan ‘sedih’ yang mana lebih umum berbanding suatu masalah psikiatri, mungkin tidaklah mendatangkan masalah yang terlalu besar jika kita melawak sedikit sebanyak.

Contohnya jika kita guna perkataan ‘sedih’ untuk melawak sedikit, rasanya tidak akan ada masalah yang melampau sehingga kita dikatakan melawak dengan masalah kesihatan mental yang serius.

Maka, bila agaknya menggunakan perkataan ‘murung’ secara melawak itu suatu yang menghina penderita masalah kesihatan mental?

Pada pendapat saya sebagai penderita masalah psikiatri, hal ini akan jadi bermasalah jika kita merendah-rendahkan seseorang yang menggunakan perkataan ‘murung’ untuk menggambarkan dia sebenar-benarnya dalam suatu krisis psikologi.

Contohnya, jika ada sahabat kita bercurhat bahawa dia murung akibat gagal peperiksaan sehingga dia tidak mampu tidur, tidak selera makan, tidak mampu memberi tumpuan dalam kelas dan sehingga dibenci ibu bapa, kemudian kita pula melawak dengan mengatakan, “Aku juga murung sebab orang buat air neslo ais aku kurang manis!”

Maka respons ‘murung’ itu dilihat bukan sahaja tidak lawak, malah menghina seseorang yang sebenar-benarnya dalam krisis, dan dilihat kurang cerdik.

Kesimpulannya, masalah kesihatan mental yang serius bukanlah suatu yang boleh dijadikan bahan lawak.

Namun, jika anda berdepan dengan ‘grey area’ berdasarkan apa yang saya ceritakan di atas, ada tiga panduan yang anda boleh gunakan, sama ada anda sebenarnya membuat kesalahan atau lawak anda hanyalah bersifat lawak biasa yang ‘innocent’.

Panduan pertama, jika perkataan yang anda gunakan itu memang hakikatnya spesifik merujuk kepada suatu masalah mental dan tiada takrifan lain untuk perkataan itu (seperti perkataan ‘meroyan’), maka jangan gunakan istilah itu untuk melawak.

Panduan kedua, jika perkataan yang anda gunakan itu mempunyai beberapa takrifan umum dan takrifan yang khusus merujuk pada masalah mental serius, cuba rujuk balik, adakah anda sedang menyerang orang dalam krisis, atau anda sedang membincangkan sesuatu dalam konteks yang bukan menyerang orang dalam krisis kesihatan mental. Contoh yang diterangkan di atas ialah untuk perkataan ‘murung’.

Panduan ketiga, jika anda masih tidak pasti dan ragu-ragu sama ada tindakan anda akan menyentuh sensitiviti penderita sakit mental, maka pada pendapat saya, lebih baik tidak perlu buat saja.

Bak kata pepatah, terlajak perahu boleh diundur, terlajak kata buruk padahnya.

Tiada rugi apa pun jika kita tidak buat lawak yang kita ragu-ragu potensi bahayanya itu. Malah kemungkinan lawak itu menyentuh sensitiviti kesihatan mental adalah lebih bahaya hakikatnya.

Maka jangan ulangi kesilapan saya, berhati-hatilah dalam berkata-kata.

Wan Salman Wan Sallam
Aktivis IKRAM Bandar Tun Razak

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kes sporadik membimbangkan

SERI KEMBANGAN – Ketua Pengarah Kesihatan Tan Sri Dr Noor Hisham Abdullah berkata sebanyak 4,611 kes positif baharu Covid-19 dicatatkan dalam tempoh 24 jam, dengan Selangor terus menjadi negeri tertinggi dengan 1,346 kes pada Isnin.

“Kes sporadik masih berada pada peratusan yang agak tinggi iaitu 69 peratus atau 398,846 kes dan Lembah Klang berada di paras membimbangkan.”

Negeri Selangor terus menjadi negeri tertinggi mencatat kes sporadik, iaitu sebanyak 151,725 kes atau 38 peratus, diikuti Kuala Lumpur 44,517 kes (11.2 peratus), dan Sarawak 44,889 kes (10.3 peratus)

“Kes-kes sporadik bermaksud kes-kes yang dikesan di dalam komuniti dan tidak dapat dikaitkan dengan mana-mana kluster sedia ada,” jelasnya.

Tambahnya lagi, kes-kes sporadik bermaksud kes-kes yang dikesan di dalam komuniti serta tidak dapat dikaitkan dengan mana-mana kluster sedia ada dan dikesan melalui saringan di tempat kerja, saringan dalam komuniti, ataupun dari saringan kes bergejala.

“Apa yang lebih membimbangkan adalah kebanyakan kes sporadik tersebut tidak bergejala tetapi masih boleh menjangkiti sesiapa sahaja yang berada di sekeliling mereka yang tidak mengamalkan SOP dengan betul.”

Dr Noor Hisham berkata, walaupun PKP 3.0 yang diumumkan pada 12 Mei 2021 (ME ke-19) dilihat telah berjaya mengawal peningkatan kes-kes kluster pada ME ke-24, kes-kes sporadik masih tidak menunjukkan penurunan yang ketara.

“Kawasan Lembah Klang dengan kepadatan penduduk yang tinggi, bukan sahaja terdedah kepada bahaya kes sporadik di dalam komuniti, malahan kebanyakan daripada kes-kes Covid-19 tersebut tidak mempunyai gejala iaitu dengan kata lain, sukar bagi kita untuk mengetahui siapa yang mempunyai Covid-19 di kalangan kita.”

Beliau menggesa agar semua pihak mengambil maklum perkara ini dan melindungi diri serta keluarga masing-masing daripada bahaya Covid-19, selain terus konsisten dalam mematuhi sepenuhnya SOP dan mengamalkan tindakan kesihatan awam kendiri sebagai salah satu langkah mendepani peningkatan kes-kes sporadik dan kes Covid-19 tidak bergejala khususnya di kawasan sesak dan berisiko tinggi.

Berikut adalah lima tumpuan kenyataan media beliau pada 21 Jun, 2021:

1. 4,611 kes baharu tercatat, jumlah kumulatif kes lepasi angka 700,000.

2. 69 lagi kes kematian tercatat, jumlah kumulatif kematian sebanyak 4,477.

3. Kes aktif dengan kebolehjangkitan Covid-19 sebanyak 62,918 kes.

4. 880 pesakit sedang dirawat di ICU, 452 perlukan bantuan pernafasan.

5. Kes sembuh sebanyak 5,439 kes, peratusan sembuh meningkat kepada 90.4 peratus

Menerusi catatan terbaharu di Twitternya berkata, dengan pertambahan kes baharu itu, jumlah keseluruhan kes positif Covid-19 di negara ini adalah sebanyak 701,019 kes.

Sarawak menjadi negeri kedua tertinggi dengan 682 kes, diikuti Negeri Sembilan 437 kes, dan Perak 453 kes.

Negeri-negeri lain yang mencatat sekitar 200 hingga 300 kes adalah – Kuala Lumpur (310), Johor (314), Kelantan (219), dan Melaka (205).

Manakala Negeri Kedah mencatat 182 kes, diikuti Sabah (166), Labuan (130), Pulau Pinang (84), Pahang (50), Terengganu (18), Putrajaya (15), manakala Perlis terus mencatat sifar kes baharu Covid-19.

Walaupun Perintah Kawalan Pergerakan (PKP) yang bermula 1 Jun lalu telah memasuki minggu ke tiga, namun jumlah kes harian COVID-19 dilihat masih berada pada paras tinggi, melebihi 4,000 kes sehari.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tanah Runtuh: Angka Korban Cecah 16 Orang

BATANG KALI – Sehingga jam 1.00 tengah hari tadi, angka korban telah mencecah 16 orang dalam kejadian tanah runtuh yang berlaku di sebuah tapak perkhemahan di Batang Kali, pada awal pagi tadi.

Kementerian Pembangunan Kerajaan Tempatan (KPKT) menerusi Twitter berkata, keseluruhan mangsa terlibat kira-kira 94 orang.

“61 mangsa ditemukan selamat, manakala 17 lagi masih hilang,” katanya.

Menurut Pengarah Jabatan Bomba dan Penyelamat Malaysia (JBPM) Selangor, Datuk Norazam Khamis, pihaknya menerima panggilan kecemasan pada jam 2.24 pagi sebelum menggerakkan anggota dan aset ke lokasi kejadian.

“Menurut laporan awal komander operasi, kejadian tanah runtuh berlaku di tepi jalan berhampiran ‘Father’s Organic Farm’ dan telah menghempap tapak perkhemahan yang berada berdekatan dengan jalan.

“Ketinggian runtuhan dianggarkan setinggi 30 meter dengan anggaran keluasan runtuhan satu ekar,” katanya.

Menurutnya, pasukan unit K9 dan EMRS dari Balai Bomba dan Penyelamat (BBP) Sentosa, BBP Ampang, BBP Pandan, BBP Kota Anggerik, BBP Kajang, BBP Andalas turut digerakkan ke lokasi kejadian.

“Pasukan Khas Operasi, Taktikal dan Penyelamat Malaysia (STORM) turun telah diaktifkan untuk penyelamatan mangsa yang masih terperangkap,” ujarnya.

Usaha mencari dan menyelamat masih giat dilakukan.


Presiden rasmi PATWA 2010

Tetamu utama, Ustaz Dr Mohd Parid Sheikh Ahmad (gambar kanan) selaku Presiden IKRAM dalam ucapan perasmiannya awal pagi tadi menjelaskan tujuan perhimpunan ini diadakan. PATWA 2010 dilangsungkan di Kompleks Darul Puteri Cheras, Kuala Lumpur.

“Perhimpunan hari ini bertujuan memilih barisan kepemimpinan wanita IKRAM pusat, iaitu ahli-ahli jawatankuasa pusat (JKP) sayap wanita IKRAM, yang kemudiannya dalam kesempatan-kesempatan yang lain akan diikuti dengan pemilihan ahli jawatankuasa (JK) sayap Wanita IKRAM peringkat negeri dan ahli JK sayap wanita IKRAM sebahagian daerah yang dirasakan perlu,” ujar beliau.

“Alam Islam tidak ketandusan pemimpin yang berwibawa tetapi konspirasi antarabangsa daripada pihak musuh menjadikan usaha-usaha mengangkat mereka ke puncak kekuasaan masih amat sulit dengan persekongkolan pemimpin-pemimpin negara Islam sedia ada menentang aspirasi ummah masih tegar,” katanya kepada kira-kira 300 ahli PATWA yang memenuhi dewan.

Bersesuaian dengan tema yang dipilih, Dr Mohd Parid menyeru agar ahli-ahli memantapkan saf, bersatu dengan ikatan iman, persaudaraan dan perjuangan, saling mengenali dengan mendalami dan memahami serta saling mendukung antara satu sama lain bagi tujuan memperkasa perjuangan. Kejayaan hanya akan datang sewaktu dakwah telah tersebar luas, memiliki penyokong setia yang ramai selain faktor masa apabila Islam menjadi tuntutan masyarakat manusia.

Dr Mohd Parid turut memberikan kata-kata semangat kepada para hadirin dalam melaksanakan dakwah bagi perjuangan ummah.

“Perjalanan dakwah sentiasa melalui kepayahan dan cabaran di hadapan, namun kita hendaklah berusaha mendepani cabaran-cabaran berikut dengan membangunkan arus Islam sebagai arus perdana, membangunkan ummah, menyatukan serta memimpinnya selain membina keupayaan mewujudkan kesatuan dalam situasi kepelbagaian (unity in diversity) iaitu kepelbagaian dan keunikan masyarakat Malaysia untuk membolehkan kita mampu memimpin masyarakat.”

Menjejaki kembali perjalanan perjuangan Rasulullah, beliau menyeru ahli PATWA agar terus membangunkan diri, membangunkan generasi Qurani, membangunkan negara (Daulah ar-Risalah), membangunkan tamadun dan hendaklah berusaha mengubah realiti  bagi memulihkan ummah dan memperbaikinya.

Beliau seterusnya menyeru ahli-ahli PATWA agar sering duduk berbincang, sama-sama berfikir dan memikirkan langkah-langkah ke hadapan dalam setiap kesempatan pada waktu siang atau malam, merencanakan kaedah terbaik melaksanakannya, berkorban masa, tenaga dan sebahagian daripada kemudahan-kemudahan kehidupan yang dimiliki untuk menjayakannya.

Justeru, IKRAM hadir di tengah-tengah arus pergolakan negara sebagai bahtera penyelamat bagi ummah dan masyarakat sebagai rujukan, berada di pusat aksi dan operasi, menggerakkan perubahan dan pembaharuan, membawa rakyat dan negara keluar dari situasi kemelut, kecelaruan hala tuju, ketidaktentuan kepada situasi penyelesaian, kejelasan arah, visi dan misi serta kepastian langkah-langkah ke hadapan yang sepatutnya dipacu negara dan masyarakat.

Sebelum mengakhiri ucapan perasmian PATWA, beliau menggesa ahli PATWA agar terus bekerja dan berjihad ke arah kemenangan bagi memantapkan saf perjuangan dakwah sebagaimana yang banyak termaktub dalam al-Quran.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pena Syariah tekad ketengahkan pandangan bernas, segar

“Kami mempunyai visi untuk menjadi kumpulan penulis yang akan mengungguli penulisan syariah menjelang 2025,” kata Saudara Wan Muhd Usaid Wan Subki, Pengerusi Pena Syariah 2017/2018.

Walaupun usia penubuhan masih belum mencecah setahun, Pena Syariah mengorak langkah dengan kejayaan menerbitkan sebuah buku bertajuk ‘Sisi Terlindung’ iaitu buku kompilasi sisi pandang anak muda yang mengupas pelbagai isu seperti isu semasa, kenegaraan, maqasid syariah dan sebagainya.

Bahkan, karya ahli Pena Syariah juga telah berjaya menembusi pelbagai akhbar, portal, majalah dan sebagainya.

Selain Wan Muhd Usaid yang dipilih sebagai Pengerusi dalam Mesyuarat Agung Pena Syariah pada Ahad lalu, Saudari Nik Fatma Amirah Nik Muhamad pula telah dipilih sebagai Timbalan Pengerusi.

Seterusnya, Naib Pengerusi 1 dan 2 disandang oleh Saudara Fadhli Othman dan Saudari Silmi Mohamed Radzi, dan jawatan Setiausaha dan Bendahari pula disandang oleh Saudari Nadhirah Amin dan Saudara Lokman Salleh.

Pena Syariah terdiri daripada empat unit iaitu Unit Penulisan Artikel Ilmiah, Unit Terjemahan, Unit Penyelidikan dan Unit Media.

Saudara Luthfi Yusri dan Saudari Nusaibah Mohamad dilantik sebagai Ketua dan Timbalan Unit Penulisan Artikel Ilmiah. Unit Penyelidikan pula dipimpin oleh Saudara Arham Merican dan Saudari Aliyah Bahari.

Selain itu, Unit Media dipimpin oleh Saudara Omar Siddeeq dan Saudari Raja Nur Hanisah manakala Unit Terjemahan dipimpin oleh Saudara Adam Adnan dan Saudari Hanis Halim.

Mesyuarat tersebut turut diserikan dengan kehadiran ahli dan penasihat Pena Syariah, iaitu Ustazah Maznah Daud yang berkongsi mengenai peri pentingnya untuk menpunyai kesedaran dalam diri setiap individu untuk menyampaikan ilmu dan salah satunya adalah melalui penulisan.

Antara perancangan ke hadapan Pena Syariah adalah menerbitkan buku ulasan Gagasan Malaysia Menuju Negara Rahmah, jurnal kajian penyelidikan Pena Syariah dan buku kompilasi artikel ahli Pena Syariah.

Semoga Pena Syariah terus menjuarai penulisan yang rahmah dan berasaskan syariah pada masa akan datang, insya-Allah.


Kes pulih COVID-19 tertinggi hari ini

“Ada banyak (kluster) telah pulih dan dibenarkan pulang hari ini dan jumlah itu termasuk kumpulan tabligh,” kata Ketua Pengarah Kesihatan Datuk Dr Noor Hisham Abdullah dalam kenyataan media perkembangan terkini COVID-19.

Bilangan tersebut jelasnya, menjadikan jumlah kumulatif pesakit COVID-19 yang telah pulih adalah 479 kes.

“Kes pulih merupakan 18.2 peratus daripada keseluruhan kes positif dan ini menjadikan jumlah kes positif COVID-19 di Malaysia adalah sebanyak 2,626 kes.”

Dalam pada itu, seramai 94 kes positif sedang dirawat di Unit Rawatan Rapi (ICU).

“Daripada jumlah tersebut, 62 kes memerlukan bantuan pernafasan,” ujar Noor Hisham.

Mengulas mengenai perkembangan terkini bayi berusia 12 hari yang dijangkiti COVID-19, beliau berkata, bayi berkenaan dalam pemantauan.

Seterusnya, beliau turut mengulas mengenai status kes kematian, iaitu pertambahan sebanyak tiga kes direkodkan boleh Pusat Kesiapsiagaan dan Tindak Cepat (CPRC) Kebangsaan.

“Kes kematian ke-35 merupakan kes ke-1,952 yang berumur 57 tahun dan mempunyai latar belakang penyakit kencing manis.”

Wanita berkenaan menurutnya, mempunyai sejarah perjalanan ke Indonesia dan telah dirawat di Hospital Sungai Buloh serta disahkan meninggal dunia pada jam 4.00 petang semalam.

Manakala, kes kematian ke-36 melibatkan kes ke-1,941 yang merupakan lelaki warganegara Malaysia berumur 47 tahun.

“Lelaki tersebut telah dirawat di Hospital Umum Sarawak pada 23 Mac 2020 dan disahkan meninggal dunia pada jam 8.10 pagi hari ini,” katanya.

Kes kematian ke-37 pula ujarnya, melibatkan wanita berumur 46 tahun mempunyai latar belakang penyakit darah tinggi dan penyakit autoimun.

“Ia merupakan pesakit ke 2,471 yang telah dirawat di Hospital Miri, Sarawak dan disahkan meninggal dunia jam 9.02 pagi hari ini,” katanya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Akibat tangan manusia

Islam adalah suatu agama yang syumul, lengkap dan sempurna bermula dari bangkit tidur hingga kita tidur semula.

Ajaran Islam meliputi segenap aspek kehidupan sosial, pendidikan, ekonomi dan lain-lain. Larangan Islam bukan sahaja sekadar haram dalam hal ibadat, bahkan merangkumi semua hal yang berkaitan kehidupan dunia dan akhirat.

Bercakap soal alam sekitar, Allah SWT telah menceritakan hakikat kerosakan muka bumi ini adalah berpunca daripada diri manusia itu sendiri, atas sebab sikap tamak haloba, mengaut keuntungan tanpa mengambil kira dan peduli tentang masa depan alam yang sedang kita diami ini.

Firman Allah Azzawajalla dalam Surah asy-Syura ayat 30 yang bermaksud:

“Dan apa juga yang menimpa kamu daripada sesuatu kesusahan (atau bala bencana), maka ia adalah disebabkan apa yang kamu lakukan (daripada perbuatan salah dan berdosa) dan (dalam pada itu) Allah memaafkan sebahagian besar daripada dosa-dosa kamu.”

Allah telah menjadikan alam sekitar ini dengan sistem dan peraturannya yang tersendiri. Air sungai yang mengalir menerusi sistemnya mampu memberikan manfaat kepada seluruhnya makhluk-Nya yang terdiri daripada tumbuhan, haiwan dan manusia.

Telah menjadi sunnatullah, bukit-bukau yang tersusun, gunung-ganang yang kukuh, semuanya terbina atas sistemnya yang baik.

Namun dek kerana ketamakan manusia yang tidak bertanggungjawab, merosak dan menghancurkan sistem aturan alam sekitar, yang akhirnya mengundang kesusahan dan bala bencana.

Maka atas kealpaan kita, Allah SWT yang Maha Berkuasa memberikan pengajaran kepada hamba-Nya dengan mendatangkan kesusahan berupa banjir, tanah runtuh dan lain-lainnya dengan tujuan agar manusia kembali sedar dan insaf akan perbuatan buruk yang tidak bertanggungjawab itu.

Firman Allah SWT dalam Surah ar-Rum ayat 41 yang bermaksud:

“Telah timbul pelbagai kerosakan dan bala bencana di darat dan di laut dengan sebab apa yang telah dilakukan oleh tangan manusia, (timbulnya yang demikian) kerana Allah hendak merasakan mereka sebahagian daripada balasan perbuatan-perbuatan buruk yang mereka lakukan supaya kembali (insaf dan bertaubat).”

Menurut Ibn Abi Syaibah dan Ibn Jarir daripada Hasan, maksudnya Allah membinasakan mereka disebabkan dosa mereka di daratan dan lautan kerana perbuatan buruk mereka.

Demikian pula yang dimaksudkan kerosakan di darat dan di laut, dalam kitab tafsir al-Kasysyaf karangan al-Zamakhsyari, beliau menyatakan bahawa kerosakan di darat dan di laut seumpama kemarau, kelaparan, kekurangan hasil pada tanaman, kekurangan untung dalam perniagaan, berlaku kematian kepada manusia dan binatang, banyak kebakaran dan banjir, gementarnya pemburu dan penyelam (kembali tanpa hasil), hilangnya keberkatan daripada setiap sesuatu, sedikitnya manfaat pada perkara umum dan banyaknya mudarat.

Usaha memelihara dan menjaga ekosistem alam sekitar bukan sahaja terpundak di bahu pihak berkuasa, bahkan ia dituntut oleh Islam. Peranan saling menjaga dan memelihara anugerah yang tidak ternilai ini adalah menjadi suatu kewajipan bagi orang yang beriman.

Malah, ganjaran serta pahala yang besar di sisi Allah bagi mereka yang sedar akan kepentingan menjaga alam sekitar. Sebagaimana dalam sebuah hadis sahih riwayat Imam Bukhari dan Muslim, daripada Anas bin Malik RA, beliau berkata Nabi SAW bersabda yang bermaksud:

“Tidak ada seorang Muslim pun yang menanam pokok atau mengusahakan pertanian lalu burung, manusia atau binatang memakan daripadanya kecuali akan menjadi sedekah untuknya.”

Berdasarkan hadis ini, dapat kita fahami bahawa menjaga alam sekitar dengan mengikut peraturan serta sistemnya yang bersifat sunnatullah, akan mendatangkan manfaat kepada makhluk lain dan hal tersebut dikira sebagai sedekah bagi kita yang menjaganya. Adalah besar tuntutan Islam dalam hal memupuk kesedaran menjaga dan memelihara alam sekitar.

Selain itu, terdapat juga beberapa larangan mencemar dan merosakkan alam sekitar oleh baginda Nabi SAW sewaktu berperang. Dalam sebuah hadis, baginda Nabi SAW bersabda yang bermaksud:

“Dengan nama Allah, seranglah mereka yang kufur kepada Allah, janganlah kamu khianati atau berubah pendirian, jangan bunuh anak-anak kecil atau perempuan, atau orang tua, atau orang yang bertapa di biara, jangan kamu tebang kurma-kurma  atau pokok-pokok dan jangan kamu robohkan bangunan-bangunan (tempat kediaman).”

Dalam sebuah hadis yang lain, baginda Nabi SAW melarang kita daripada mencemarkan air. Sabda baginda Nabi SAW yang bermaksud:

“Jangan seseorang daripada kamu kencing dalam air yang bertakung, kemudian mandi menggunakannya.”

Ibn Hajar al-Asqalani dalam kitab Fathul Bari menyatakan bahawa larangan supaya tidak kencing di dalam air yang bertakung adalah supaya tidak menajiskan air, dan larangan daripada mandi menggunakannya adalah supaya ia tidak merosakkan kesucian.

Demikian bagaimana Islam sangat mementingkan penjagaan alam sekitar agar tidak dirosakkan, dicemari dan dimusnahkan akibat kehendak manusia yang bertuhankan keuntungan semata-mata.

Oleh yang demikian, marilah sama-sama kita mengambil langkah dengan penuh keinsafan dan kesedaran tinggi akan peri pentingnya menjaga dan memelihara alam sekitar.

Islam bukan hanya sekadar mengajar solat di masjid, tidak hanya sekadar belajar rukun iman dan Islam, bahkan memerintahkan kita untuk mengambil peduli akan anugerah alam yang dikurniakan oleh Allah yang tiada tolok bandingnya jika dinilai. Semoga Allah merahmati dan memberkati kita semua.

Muhammad Faidhi Azis
Pegawai Masjid dan Guru Takmir JAIPs

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Isu 3R: Banteras Segera Sentimen Rosakkan Perpaduan

Usaha doktrinasi oleh mereka yang fanatik atau taasub terhadap sesuatu ikutan perlu dibanteras dengan segera.

Jika tidak, situasi negara, tentunya bakal terancam oleh sebab isu-isu atau perkara yang ditimbulkan oleh mereka yang tidak bertanggungjawab bagi membenarkan apa yang pihak mereka cetuskan.

Fenomena ini tidak boleh dianggap biasa apalagi dibiarkan begitu sahaja. Jika berterusan berlaku, ia akan mendatangkan virus negatif yang berpanjangan kepada masyarakat dan mampu mencetuskan tragedi yang tidak diingini.

Malah, kemakmuran dan kestabilan negara serta usaha pembangunan akan terjejas jika sentimen-sentimen yang menyentuh isu agama, kaum dan raja (3R) dibiarkan berlarutan, semakin disensasi dan dipolitikkan.

Sebagaimana kata Perdana Menteri Datuk Seri Anwar Ibrahim, Malaysia akan terus terumbang-ambing sekiranya perkara berkenaan dibiarkan berlarutan.

“Tindakan segelintir pihak yang memainkan sentimen sensitif dan membangkitkan isu 3R demi mempertahankan kuasa sebagai langkah terdesak.

Beliau berkata, ia perlu ditangani segera untuk mempertahankan keselamatan negara kerana ada orang tertentu yang merasakan kedudukan mereka terlalu hebat.

“Kita tidak boleh lagi begini. Kita tidak boleh lagi pandang kedudukan, pangkat atau kekayaan. Kalau begini ia boleh merosakkan. Ini sangat serius,” katanya.

Terdahulu Menteri Komunikasi dan Digital, Fahmi Fadzil pada Jun lalu memberi amaran kepada semua pihak agar tidak menyebarkan sentimen atau bahan yang menyentuh sensitiviti kaum, agama dan raja (3R).

Beliau berkata, tindakan undang-undang akan dikenakan kepada mana-mana pihak yang didapati berbuat demikian tanpa mengira daripada mana-mana kumpulan.

“Saya beri peringatan dan amaran tegas kepada semua, jangan sesekali membuat sebaran bersifat 3R. Jika kamu buat, maka bersedialah berhadapan dengan pihak berkuasa dan undang-undang Malaysia,” katanya.

Menurutnya, demokrasi negara tidak seharusnya dicemarkan oleh pihak tidak bertanggungjawab atas alasan ia merupakan hak dan kebebasan bersuara seperti yang berlaku semasa Pilihan Raya Umum ke-15 (PRU15) lalu.

Apa yang pasti, dalam dunia hari ini, kebebasan bersuara harus diraikan, namun dalam masa sama wajib diingat tidak ada kebebasan yang mutlak.

Terbaharu Sabtu lalu, Sultan Perak, DYMM Sultan Nazrin Muizzuddin Shah bertitah kepada Ahli-ahli Dewan Negara dan Orang Besar Jajahan (OBJ) untuk berperanan proaktif membantu usaha preventif dan membendung isu-isu yang menyentuh kaum, agama dan raja (3R).

Ini termasuklah dengan mendampingi jawatankuasa dan pegawai masjid, selain sering mengadakan pertemuan dan perbincangan dalam jajahan masing-masing untuk berusaha ke arah menyatupadukan rakyat.

“Usaha menghindarkan perkara itu daripada berlarutan wajib dirintis dan langkah tegas membendungnya perlu dilaksanakan,” titah baginda ketika hadir Mesyuarat Dewan Negara Perak kali ke -172 di Istana Iskandariah, Kuala Kangsar.

Dalam pada itu, perkara menyentuh 3R yang disensasikan hendaklah segera dipersembahkan ke pengetahuan baginda serta mendapatkan nasihat baginda terlebih dahulu.

“Jika berlaku (3R), hendaklah segera dipersembahkan ke pengetahuan Beta, dan mendapatkan nasihat Beta jika perlu dilaporkan kepada pihak-pihak berkuasa dan badan perundangan.”

Titah baginda lagi, generasi remaja semakin menjadi komponen terbesar rakyat di negara ini yang mana generasi muda wajib diberikan bimbingan untuk menjadi warga berharga kepada negara bangsanya termasuk dengan memainkan peranan di sekolah.

“Justeru semua OBJ dikehendaki mendampingi diri dengan warga pendidik dan memberi masa menghadiri program kokurikulum di sekolah, membantu usaha menyemarakkan semangat kesetiaan kepada raja dan negara, di samping membantu usaha memupuk perpaduan kaum.”

Menurut baginda lagi, sekolah berperanan penting untuk menyemaikan semangat perpaduan dan semangat kesetiaan kepada raja dan negara.

“Beta turut menyeru OBJ mendampingi golongan remaja dengan mengadakan pertemuan, dialog dan perbincangan dengan pemimpin belia di jajahan masing-masing.”

“Berikan masa untuk menghadiri dan meraikan kegiatan para belia di jajahan masing-masing. Bimbing mereka dengan kata-kata nasihat dan hulurkan bantuan untuk menjayakan kegiatan-kegiatan mereka untuk membolehkan mereka menjadi warga yang berharga kepada negara bangsanya,” titah baginda.

Apa yang pasti, tidak ada kebebasan yang mutlak, namun undang-undang sedia ada memadai untuk memastikan ketenteraman awam dan negara tidak terancam.

Beberapa undang-undang telah digubal sejak sebelum merdeka lagi bagi memastikan kebebasan ini tidak disalahgunakan.

Pada awal bulan lalu, Menteri Dalam Negeri, Datuk Seri Saifuddin Nasution Ismail mengingatkan mana-mana ahli politik tidak mengambil sikap seolah-olah menjadi mangsa (play victim) sekiranya disiasat pihak berkuasa akibat menyentuh isu sensitif 3R (agama, kaum dan raja).

Beliau memberi peringatan untuk tidak menyentuh isu 3R dan ia sudah ditegaskan berulang kali oleh institusi raja serta Ketua Polis Negara, Tan Sri Razarudin Husain.

“Orang Melayu ni dia ada adab, kesopanan terutama yang membabitkan institusi raja. Jadi, kalau itu pun dilakukan juga, jika nanti polis ambil tindakan, reaksi mereka ini akan ‘play victim’ apabila diambil tindakan, seseorang itu akan kata dia menjadi mangsa. Dia kata di Malaysia sudah tiada kebebasan bersuara.”

Saifuddin turut menegaskan sekali lagi agar sesiapa pun tidak mengulangi, menyentuh perkara-perkara yang telah diberi peringatan berulang kali sama ada oleh pihak berkuasa atau institusi raja-raja.

Isu yang merosakkan pemikiran rakyat ini bukanlah memudaratkan individu tetapi memudaratkan negara. Ini kerana apabila pelabur-pelabur asing melihat negara ini kucar-kacir, tidak tenang, tidak bagus, mereka tentunya tidak berani melabur di negara ini.

Terdahulu, Polis Diraja Malaysia (PDRM) telah memberi amaran tegas kepada mana-mana ahli politik agar tidak memainkan isu 3R.

Timbalan Ketua Polis Negara, Datuk Seri Ayob Khan Mydin Pitchay berkata, tindakan akan diambil kepada semua pihak tanpa mengira parti jika menyentuh isu berkenaan.

Dalam konteks kebebasan bersuara di Malaysia, ia berada di bawah lingkungan kawalan Akta Hasutan 1948, Akta Fitnah 1957, Akta Mesin Cetak dan Penerbitan 1984, Akta Polis 1967, Akta Komunikasi dan Multimedia 1998 serta beberapa akta lain termasuk Kanun Keseksaan.

Oleh yang demikian, kerajaan seharusnya bersedia berhadapan ledakan digital terutama melalui media sosial yang menyebabkan wujudnya pelbagai golongan seperti pempengaruh (influencer) dan laskar siber (cybertrooper).

Apa yang penting, pihak kerajaan dan pihak berkuasa perlu sentiasa memantau dan segera mengambil tindakan tegas serta yang sewajarnya tanpa kompromi bagi membasmi tindakan yang merosakkan perpaduan rakyat dan imej negara ini.

Atriza Umar
Pegawai Jabatan Komunikasi dan Media
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rejuvenasi roh perjuangan, bangkit daripada kelemahan

Mengikuti amanat Presiden IKRAM, Ustaz Dr Hj Mohd Parid Sheikh Ahmad dalam sebuah program bagi meniupkan semula semangat keazaman yang tinggi dalam dakwah terutamanya kepada ahli-ahli penggerak jamaah ini.

Dalam ucapannya, beliau telah menyedarkan kita bahawa sifat manusia ini sendiri sememangnya diciptakan lemah walaupun para du’at sendiri merasai kelemahan itu. Kerana itu Allah berfirman:

“..Dan manusia diciptakan dalam keadaan lemah.” (An-Nisaa’: 28)

Para sahabat ridwanullahi ‘alaihim juga menghadapi saat-saat getir dan payah membuatkan mereka juga rasa lemah tidak berdaya untuk menghadapinya.

Namun, sejarah membuktikan bahawa mereka semua mampu bangkit menghadapi setiap saat kegetiran yang meresahkan. Dengan berbekalkan keimanan dan ketakwaan, membina keazaman yang tinggi bagi mencapai matlamat yang agung, iaitu mendapatkan keredaan Allah Taala.

Peristiwa Perjanjian Hudaibiyah juga merekodkan bahawa meredai sebuah keputusan yang dilihat berat sebelah juga sangat sukar diterima sehingga ada sahabat yang menunjukkan protes terhadap keputusan tersebut.

Namun, dengan tauladan yang dimulai oleh baginda Nabi SAW dengan bertahallul, akhirnya para sahabat juga turut bertahallul walaupun ada yang terluka semasa bercukur kerana menahan marah.

Ini semua detik-detik penting yang mengajar kita untuk menyuntik kembali semangat keazaman yang telah hilang seperti semangatnya kita mula-mula berafiliasi dengan jamaah dakwah ini. Selepas kepayahan itu, Allah khabarkan kegembiraan bagi memberikan motivasi untuk terus beramal.

Siapa sangka selepas Perjanjian Hudaibiyah, dakwah Islam telah berkembang lebih jauh lagi kerana tidak bertumpu kepada peperangan dengan pihak Musyrikin Quraisy sehingga dapat mengumpulkan lebih 10,000 tentera Muslimin semasa Fathu Makkah.

Tatkala tentera Muslimin yang berjumlah 3,000 orang berhadapan dengan tentera Rom seramai 100,000 orang di Mu’tah, daripada Zaid bin Harithah RA, kemudian Ja’far bin Abi Thalib RA dan seterusnya Abdullah bin Rawahah RA gugur satu per satu dalam perang ini berdasarkan pesan Nabi sebelum melancarkan ekspedisi ini.

Namun begitu, Thabit bin Arqam RA melantik Khalid bin al-Walid RA untuk memimpin ekspedisi ini bagi mengeluarkan tentera Muslimin daripada kebinasaan.

Beliau menukar strategi dengan menyusun pasukan Muslimin memanjang ke belakang dan membuat keriuhan di barisan belakang musuh dengan cara hit and run bagi mengelirukan musuh seterusnya taktik ini berjaya mengundurkan tentera Muslimin sedikit demi sedikit.

Menurut Presiden IKRAM, semangat sahaja tidak memadai tetapi perlulah semangat itu disalurkan pada kerangka strategi yang berkesan dan menyeluruh.

Ya benar! Jamaah sudah ada perancangan yang mampan, namun ada dalam kalangan ahli yang kian luntur semangatnya mungkin dek tekanan hidup era pandemik yang merumitkan daripada kebiasaan gerak kerjanya mahupun kehidupan peribadinya.

Masa kian berlalu dan dakwah juga akan terus berkembang, sama ada dengan kita bersamanya ataupun tanpa kita. Bagi kita yang telah membenarkan janji Allah dan yakin atas pertolongan-Nya, keadaan lemah itu menyedarkan kita betapa kita perlukan Allah.

Tidaklah Dia menguji kita sehingga lemah begini melainkan Dia mahu kita benar-benar mengharapkan-Nya. Apabila kita merasa mengharapkan pada-Nya, kita akan kuat dengan kekuatan daripada-Nya kerana kita membenarkan janji kita kepada-Nya, sepertimana dalam firman-Nya:

مِنَ الْمُؤْمِنِيْنَ رِجَالٌ صَدَقُوْا مَا عَاهَدُوا اللّٰهَ عَلَيْهِ ۚ فَمِنْهُمْ مَّنْ قَضٰى نَحْبَهٗۙ وَمِنْهُمْ مَّنْ يَّنْتَظِرُ ۖوَمَا بَدَّلُوْا تَبْدِيْلً

“Di antara orang-orang mukmin itu ada orang-orang yang menepati apa yang telah mereka janjikan kepada Allah. Dan di antara mereka ada yang gugur, dan di antara mereka ada (pula) yang menunggu-nunggu dan mereka sedikit pun tidak mengubah (janjinya).” (Al-Ahzab: 23)

“Maka sesungguhnya setiap kesukaran disertai kemudahan. Bahawa sesungguhnya setiap kesukaran disertai kemudahan. Maka apabila engkau telah selesai (daripada sesuatu amal soleh), maka bersungguh-sungguhlah engkau berusaha (mengerjakan amal soleh yang lain). Dan kepada Tuhanmu sahaja hendaklah engkau berharap.” (Asy-Syarh: 5-8)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PKP: Kewajipan membayar nafkah isteri dan anak-anak

“Kaum lelaki itu adalah pemimpin dan pengawal yang bertanggungjawab terhadap kaum perempuan, oleh kerana Allah telah melebihkan orang-orang lelaki (dengan beberapa keistimewaan) atas orang-orang perempuan, dan juga kerana orang-orang lelaki telah membelanjakan (memberi nafkah) sebahagian dari harta mereka…” (Surah an-Nisaa’: 34)

Daripada Jabir bin Abdullah RA, katanya Rasulullah SAW bersabda ketika memberi khutbah Haji Wida’:

“..Bertakwalah kepada Allah (dalam mengendalikan urusan) kaum wanita. Sesungguhnya mereka seperti tawanan (milik kamu). Kamu mengambil mereka dengan amanah Allah. Faraj-faraj mereka menjadi halal dengan kalimah Allah… Kewajipan kamu ialah memberikan nafkah dan pakaian yang sepatutnya kepada mereka…” (HR Bukhari & Muslim)

Mengenai kewajipan seorang ayah membayar nafkah, Allah berfirman dalam Surah al- Baqarah ayat 233 yang bermaksud:

“Dan kewajiban ayah memberi makan dan pakaian kepada para ibu dengan cara yang makruf.”

Dalam sebuah hadis sahih, Rasulullah SAW bersabda kepada Hindun binti ‘Utbah:

“Ambillah secukupnya untukmu dan anakmu dengan cara yang baik.” (HR Bukhari & Muslim)

Seksyen 59 Akta Undang-Undang Islam (Wilayah Persekutuan) memperuntukkan bahawa Mahkamah boleh memerintahkan seseorang lelaki membayar nafkah kepada isteri atau bekas isterinya (yang masih dalam iddah).

Seksyen 72 pula memperuntukkan bahawa adalah menjadi kewajipan seseorang lelaki menanggung nafkah anaknya, sama ada anak itu berada dalam jagaannya atau dalam jagaan seseorang yang lain, sama ada dengan mengadakan bagi mereka tempat tinggal, pakaian, makanan, perubatan dan pelajaran sebagaimana yang munasabah memandang kepada kemampuan dan taraf kehidupannya.

2. Berapa banyak nafkah yang perlu dibayar?

Dalam Surah al-Talaq ayat 7, Allah SWT berfirman yang bermaksud:

“Hendaklah orang yang mampu memberi nafkah menurut kemampuannya. Dan orang yang disempitkan rezekinya hendaklah memberi nafkah daripada harta yang diberikan Allah kepadanya. Allah tidak memikulkan beban kepada seseorang melainkan sekadar apa yang Allah berikan kepadanya. Allah kelak akan memberikan kelapangan sesudah kesempitan.”

Ayat di atas jelas menunjukkan bahawa kewajipan membayar nafkah adalah mengikut kemampuan seseorang suami/ayah. Jika dia mempunyai rezeki yang lebih, dia hendaklah membayar nafkah mengikut kemampuannya, begitulah sebaliknya. Faktor kebiasaan setempat juga diambil kira dalam menentukan jumlah nafkah yang perlu dibayar.

3. Pembayaran nafkah pada waktu PKP

Isu yang timbul dalam masa Perintah Kawalan Pergerakan (PKP) ini ialah bagaimana kalau suami tidak mampu membayar nafkah untuk isteri dan anak-anak kerana tidak dapat bekerja?

Suami hendaklah membayar nafkah berdasarkan kemampuannya. Dalam tempoh PKP ini, suami disarankan supaya lebih kreatif dan inovatif dalam menjana pendapatan. Contohnya jika dia seorang guru tuisyen dari rumah ke rumah dan pendapatannya terjejas teruk kerana tidak dapat keluar rumah, dia boleh membuka perkhidmatan tuisyen atas talian (online).

Jika dia ada wang simpanan, dia hendaklah mengeluarkannya untuk membiayai keperluan isteri dan anak-anak. Suami sebagai ketua keluarga boleh juga memanfaatkan beberapa skim bantuan kewangan dan barang-barang keperluan yang diperuntukkan oleh kerajaan dan institusi-institusinya seperti lembaga zakat serta beberapa agensi swasta.

Bagi isteri yang berduit (sama ada yang bekerja atau tidak) adalah disarankan untuk bersedekah kepada keluarga pada waktu-waktu seperti ini. Ini bertepatan dengan sabda Rasulullah SAW:

“Dan dinar (harta) yang kamu belanjakan di jalan Allah dan dinar yang kamu berikan kepada hamba (untuk membebaskannya) dan dinar yang kamu sedekahkan kepada orang miskin serta dinar yang kamu sedekahkan kepada keluargamu. Maka, yang paling besar ganjaran pahalanya adalah yang kamu sedekahkan kepada keluargamu.” (HR Muslim).

Suami mungkin juga boleh membuat pinjaman daripada keluarga terdekat, rakan atau daripada isteri sendiri dalam usaha menjalankan tanggungjawabnya.

Seorang suami mesti berusaha menunaikan tanggungjawab membayar nafkah sebaik mungkin. Langkah-langkah yang disebutkan di atas boleh diambil sebagai panduan di samping doa yang tidak putus-putus memohon dimurahkan rezeki oleh Allah SWT.

Prof Madya Dr Normi Abdul Malek, Pensyarah Kulliyyah Undang-Undang Ahmad Ibrahim, UIAM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Mesyuarat JKP-YDPN selaras gerak kerja IKRAM

Mesyuarat bertujuan untuk menyelaras gerak kerja di peringkat pusat dan negeri. Pelaporan perkembangan terkini setiap negeri oleh semua YDPN turut dibuat.

Mesyuarat ini diadakan dua kali setahun iaitu pada separuh penggal pertama dan kedua. Mesyuarat ini telah berjaya meningkatkan keberkesanan gerak kerja IKRAM di semua peringkat.


IKRAM komited bangunkan generasi baru

“Usaha ini, kalau kita ingin ia berjaya, kita perlu bekerja keras terus-menerus tanpa henti membangunkan generasi baru berlapis-lapis, daripada lapisan pertama hingga ia tercapai,” ucapnya ketika merasmikan Majlis Anugerah Pelajar Unggul IKRAM MUSLEH 2017.

“Kalau kita ingin produk yang baik, kita kena lahirkan manusia yang baik, maka akan lahir umat yang baik, dunia yang makmur, kemanusiaan akan terbela dan kita dapat membina satu tamadun baru,” tambahnya dalam majlis yang berlangsung di The Space Grand Ballroom, Space U8 di sini.

Dr Parid melawat pameran pelajar semasa majlis

Katanya, dunia hari ini berdepan dengan pelbagai cabaran yang semakin besar.

“Kerosakan dunia bermula daripada kerosakan manusia. Apa yang menimpa manusia seperti bencana adalah kesan daripada tangan mereka”.

Beliau memuji usaha-usaha IKRAM MUSLEH memperkasakan sistem pendidikan Islam secara holistik bagi melahirkan generasi soleh dan musleh, yang seimbang dalam akademik, rohani, emosi, sahsiah diri dan pelbagai aspek kehidupan.

“Kita melihat persoalan pendidikan sebagai persoalan asas kerana dengan pendidikan kita dapat mengubah situasi keluarga juga situasi negara,” jelas Dr Parid.

Sementara itu, Pengerusi Jawatankuasa Pendidikan IKRAM, Profesor Dr. Omar bin Yaakob berkata, untuk memastikan kecemerlangan ummah, bukan sahaja memerlukan takungan pemuda-pemudi Islam yang cemerlang dan kompeten dengan keupayaan intelek dan ketrampilan, bahkan perlu kepada mereka mampu menyumbang kepada pembangunan umat Islam melalui sahsiah, akhlak dan sikap yang betul.

“Ini menuntut kepada sistem pendidikan Islam yang cemerlang. Maka, adalah menjadi kewajipan bagi kita berganding bahu bagi membangun dan memantapkan sistem pendidikan Islam yang terbaik,” jelasnya.

Tambahnya, komitmen dan usaha untuk meningkatkan kualiti pendidikan merupakan sebahagian daripada pelaburan utama IKRAM ke arah melahirkan generasi rabbani yang bermanfaat bukan sahaja untuk dirinya bahkan juga untuk seluruh ummah.

“Sehubungan itu, pelbagai inisiatif telah kita laksanakan bagi mengenal pasti cabaran dan jurang dalam sistem pendidikan sedia ada dan seterusnya merangka kaedah penyelesaian terbaik untuk menanganinya.

Dengan hasil usaha IKRAM MUSLEH, beliau berharap lebih ramai lagi generasi yang berketrampilan, berwibawa dan berwawasan untuk mencapai kegemilangan dunia dan akhirat akan dapat dilahirkan.

Majlis anugerah anjuran IKRAM MUSLEH yang julung kali diadakan ini merupakan satu penghargaan dan pengiktirafan IKRAM MUSLEH kepada para pelajar di sekolah-sekolah rangkaiannya yang komited serta cemerlang melibatkan diri secara aktif dalam bidang kurikulum, ko-kurikulum dan kemasyarakatan.

Web IKRAM MUSLEH | FB IKRAM MUSLEH

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hilang integriti bawa kemusnahan negara

Betapa banyak pemimpin negara di seluruh dunia, akhirnya hilang ketamadunan mereka kerana ketidakupayaan mempertahankan integriti. Dan dalam melihat isu kompetensi dan integriti ini, perkara yang terpenting perlu ada ialah kepimpinan.

Apatah lagi, keupayaan seseorang untuk menyatakan “Tidak!” cukup penting apabila berhadapan dengan realiti yang mana seorang pemimpin perlu mempertahankan nilai-nilai dalam dirinya, untuk menjalankan aktiviti yang berasaskan kepada kebenaran dan melakukan apa yang betul.

Tentunya kegagalan untuk mempertahankan nilai ini jelasnya, membuatkan seseorang itu mengalami ‘decay of the values’ (kerosakan nilai).

Menurut Mohd Yatim (2006), pemimpin adalah penentu kepada hala tuju organisasi yang berperanan sebagai pembimbing dan penggerak kepada stafnya bagi mencapai matlamat organisasi.

Manakala, untuk melaksanakan tugas tersebut dengan efektif, pemimpin perlu mempunyai kemahiran dan keperibadian yang berkualiti di samping pengetahuan dalam bidangnya (Male  2006).

Kajian  Eddy  (2013) menunjukkan  hanya pemimpin  yang  kompeten  sahaja  yang  dapat  mencapai hasil yang memuaskan melalui kepimpinannya.

Kompetensi  adalah  ciri-ciri  yang  diperlukan  bagi melakukan  sesuatu (Chen  &  Naquin  2006;  Bass & Bass  2008). Beliau  mendefinisikan kompetensi sebagai ciri-ciri asas individu yang diperlukan bagi melaksanakan sesuatu kerja contohnya, kemahiran, pengetahuan,  sikap,  kepercayaan,  motif  dan  sifat-sifat; yang  membolehkan  penghasilan  kerja  yang  cemerlang selaras dengan fungsi strategik organisasi.

Ini selari dengan kata Ketua Pengarah Pusat Governans, Integriti dan Anti Rasuah Nasional (GIACC) Tan Sri Abu Kassim Mohamed dalam program Bicara Bina Negara anjuran Jabatan Kajian dan Advokasi, Pertubuhan IKRAM Malaysia yang diadakan pada 30 September baru-baru ini:

“Sejarah ketamadunan manusia, kebanyakan perlakuan-perlakuan, catatan-catatan sejarahnya adalah berkaitan tindak-tanduk daripada pemimpin.”

Justeru, sejarah dunia ini dicorakkan oleh pemimpin-pemimpinnya. Dalam hal ini, integriti sangat penting dan kompetensi pula menjadi teras bagi aspek pembangunan negara.

Pemimpin yang efektif  adalah  pemimpin  yang  mempunyai  kompetensi yang mana kompetensi tersebut perlu dikenal pasti kerana ia adalah asas utama bagi pengurusan yang efektif (Rothwell 2010).

Oleh  itu,  bagi  memastikan  kecemerlangan  organisasi, adalah penting pemimpin yang kompeten dilantik untuk memimpin organisasi (Hollenback et al. 2006; Rothwell 2010).

Namun, menurut Tan Sri Abu Kassim lagi, seseorang yang mempunyai kompetensi tetapi tidak mempunyai integriti kerana kepintarannya akan membawa kemusnahan kepada negara.

“Dalam masyarakat kita, isu-isu perlakuan rasuah berlaku kerana ia bermula daripada perkara-perkara yang kecil,” ujar Abu Kassim sambil memberikan  persoalan mengapa masyarakat melakukan jenayah.

Jelasnya, salah satu faktor berlakunya jenayah kerana suasana sangat selesa (environment very conducive) untuk ia melakukannya, pengesanan (detection) terhadapnya kurang dan yang paling penting, masyarakat tidak mengherdik perkara tersebut, herdikan masyarakat itu tidak kuat.

Beliau menjelaskan, apabila herdikan masyarakat tidak kuat, menjadikan ia seolah-olah perbuatan tersebut diterima sebagai perbuatan yang normal.

“Jadi apabila perbuatan itu normal, maka ia akan menjadi satu ‘new normal’ dalam masyarakat, yang ini cukup bahaya.”

Contoh lain yang jelas diberikan beliau ketika sesi tersebut ialah apabila seseorang itu menerima hadiah daripada orang yang mempunyai hubungan rasmi. Realitinya, apabila semua orang menerimanya, jadi dirinya beranggapan, apa salahnya aku menerimanya walau pada hakikatnya ia tidak sepatutnya menerima. Dan apabila situasi demikian mula berlaku, ia sudah menjejaskan integriti yang ada pada diri seseorang itu.

Namun tidak dapat dinafikan peranan keluarga juga penting untuk menangani isu rasuah ini terutamanya peranan pasangan dalam menangani atau membenteras isu ini.

Allah berfirman dalam surah al-Qasas ayat 26 bermaksud:

“Salah seorang di antara perempuan yang berdua itu berkata: “Wahai ayah, ambillah dia menjadi orang upahan (mengembala kambing kita), sesungguhnya sebaik-baik orang yang ayah ambil bekerja ialah orang yang kuat, lagi amanah.”

Melalui ayat ini, bukan  ikhlas semata-mata menjadi penguat kepada nilai keunggulan Nabi Musa alaihissalam tetapi sifat amanah dan al-qawiy (kuat) yang boleh ditafsirkan sebagai nilai integriti dan nilai kompetensi dalam realiti kehidupan masa kini.

Dengan adanya sifat tersebut, seseorang itu perlu memiliki nilai-nilai yang baik (mahmudah) di samping mempunyai kepakaran dan ketrampilan dalam melaksanakan tugas secara berkesan dalam bidang pengurusan, pentadbiran, pendidikan, ekonomi dan sebagainya.

Maka, dapat disimpulkan bahawa untuk mendapatkan seorang pemimpin kompeten dan berintegriti bukanlah mudah. Akan tetapi, setiap individu yang inginkan kelangsungan kehidupan cemerlang pada masa hadapan perlu berusaha sedaya mungkin untuk memperkukuh kompetensi dan integriti dalam dirinya.

Sebagaimana kata-kata cendekiawan Albert Einstein: “Integrity without knowledge is weak and useless, and knowledge without integrity is dangerous and dreadful…”

(Integriti tanpa ilmu adalah lemah dan tidak berguna, dan ilmu tanpa integriti adalah bahaya dan mengerikan…)

Jadi, adalah menjadi tanggungjawab kita khususnya para pemimpin di pelbagai peringkat dan masyarakat umumnya supaya bersama-sama memperkasa dan membudayakan amalan kompetensi dan integriti dalam segala tadbir urus dan kehidupannya bagi memacu negara ini menjadi Negara Rahmah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…